ده‌وڵه‌تی نه‌ته‌وه‌یی هه‌ڵگری ڤایره‌سی کو‌شنده یان چاره‌سه‌ر – Denegkan\nئه‌نوه‌ر چیا ………\nمارکس ده‌ڵێت "ده‌وڵه‌ت جگه له ئامێری سه‌رکوتکردنی چینێك له لایه‌ن چینێکی دیکه‌وه شتێکی تر نییه". ئه‌مه له کۆماری دیمکراسی یان پا‌شایه‌تیشدا هه‌روایه.\nکۆمه‌ڵگه‌ی شارستانی، گۆره‌پانی ململانێی چینایه‌تی نێوان سه‌رمایه و کرێکاره، به واتایه‌کی تر کۆمه‌ڵگه‌ی مه‌ده‌نی مه‌رجداره به گواستنه‌وه‌ی کۆمه‌ڵگه له قۆناخی کشتوکاڵییه‌وه بۆ پیشه‌سازی، ئه‌م گواستنه‌وه‌یه‌ش به شێوه‌ی جیاواز روویداوه، هه‌روها ده‌وڵه‌ت ده‌رهاویشته‌ی ئه‌و گواستنه‌وه‌ییه، به‌و ماناییه‌ی شوێنهڵگری پێکهاتنی ده‌وڵه‌تی نوێیه، به‌پێی ئێرنست گڵنه‌ر که به پیترین مێژووی هاوچه‌رخه.\nکۆمه‌ڵگه‌ی مه‌ده‌نی له خۆرئادا خولقێنه‌ری ده‌وڵه‌تی نوێیه (سه‌رمایه‌داری)، به‌ڵام له خۆرهه‌ڵاتدا (وڵاتانی عه‌ره‌ب) هه‌ر وه‌کو فالح عبدلجبار ده‌ڵی "ده‌وڵه‌ت کۆمه‌ڵگه‌ی مه‌ده‌نیی دروست کردووه، واته ده‌وڵه‌ت دروستکه‌ری ئه‌و کۆمه‌ڵگه مه‌ده‌نیییه‌یه.\nئه‌وه‌ش ئاشکرایه، که ده‌وڵه‌تی نوێ له خۆرهه‌ڵاتدا له ده‌سته‌بژێر (نوخبه)ێکی ده‌ستڕۆیشتووی چه‌قاوه‌سووی داسه‌پێنراو دروست بووه، که پاشماوه‌ی سه‌رده‌می کشتوكاڵین.\nئه‌مه‌ی که ئێستا پێی ئێژین "کۆمه‌ڵگای مه‌ده‌نی" له‌سه‌ر له‌توپه‌تبوونی ڕێژه‌یی هۆز و خێڵ و عێل دروست بووه، به‌ڵام ده‌سه‌ڵاتی خێزان و براگه‌وره‌یی قبوڵ نییه، له‌گه‌ڵ ئه‌وه‌شدا ده‌وڵه‌ت به یاسای دیالکتیکی مێژوویی هه‌ر گۆڕانێك بکات و چۆن کار له کۆمه‌ڵگه ده‌کات، ئاواش کاری پێچه‌وانه‌ش ده‌کات.\nحکومه‌تی ئێستای عێراق به کوردستانیشه‌وه له‌سه‌ر بناخه‌ی ئایینزایی و خێڵه‌کی پێکهاتووه که به شێوه شاریین و به مه‌عریفه‌ت لادێیی. هه‌روه‌ها هه‌لومه‌رجی ناوچه‌که‌ش له رووی ئابوری و مێژووییه‌وه، لادێ شاری قوتداوه (فتکردووه). ئه‌م باره‌ش درێژه‌ی ده‌بێ، چونکه حکومه‌تیه یه‌ك له دوای یه‌که‌کانی ناوچه‌که، له سه‌ر ئابووری سرو‌شتی ده‌ژیین، که نه‌وته له لایه‌ك و حکومه‌ت له‌و ده‌ڤه‌رانه‌دا هه‌ر کلك بونه، هه‌ر بۆیه‌ش حکومه‌تیه‌کانیش به ڕۆڵی خۆیان توانامه‌ندییان له خه‌ڵك زه‌وتکردوه و لکاندوویانه به گالیسکه‌ی پارتی فه‌رمانره‌واوه و به‌هۆی ڕێکخراوه به‌ناو مه‌ده‌نیه‌کانه‌وه بێت یان سووکه ده‌مچه‌ورکردنێکه‌وه بوبێت. ئه‌مه‌ش واتای ئه‌وه‌یه که هۆشمه‌ندی (عه‌قڵ)  به قوربانی جه‌هاله‌ت کراوه، چالاکی و کارکردن سڕ کراون، توانامه‌ندی سه‌ربه‌ست ورده ورده له خه‌ڵك سه‌ندرایه‌وه، به‌هۆی ئه‌وه‌وه‌ی که حکومه‌ت وه‌کو موڵکدار ڕۆڵی دیوه و ده‌بینێ و ده‌سه‌ڵات به‌بێ چاودێری سامان پێکده‌هێنێت و ده‌چێته گیرفانی خیزانی ده‌سه‌ڵاتدارانه‌وه له جیاتی ئه‌وه‌ی سامان حکومه‌ت پێکبهێنێت وه‌ك ئه‌وه‌ی له ڕۆژئاوادا باوه. ماده‌م ده‌سه‌ڵات سامانی له ده‌ستدایه واته ئه‌و توانایه‌ی هه‌یه ده‌ست بخاته ناو ده‌ستور و یاساوه له‌لایه‌ك، هه‌روه‌هاکۆمه‌ڵگه‌ش په‌راوێز ده‌کرێ و ڕێکخراوه‌کانیش، که کورد زۆر به‌ده‌می خۆشه که ده‌ڵێ " موئه‌سه‌ساتی مجته‌مه‌عی مه‌ده‌نی ده‌بنه بونه‌وه‌رێك له په‌راوێزی ده‌سه‌ڵاتدا ئه‌مه دامه‌زراوه سه‌ربه‌سته‌کانیانن، باقیکه‌ی تریشیان وه‌کو ئاشکرایه بێده‌نگکراون و به لخاوی پارتی قومانده، بوونه‌ته ئامڕازی ده‌سه‌ڵات.\nده‌وڵتی ده‌سته‌بژێر سیاسه‌تی سه‌رکوتانه‌وه پیاده ده‌کات و خۆی ده‌سه‌پێنێ، ئه‌مه‌ش جگه له کاولکردن چاره‌سه‌ری پێ نییه، ئه‌زموونه‌کانی ساڵانی ڕابردوو نمونه‌یه‌کی زیییندوون،\nدواتر له‌م باره‌وه زیاتر ده‌نووسم.\nده‌وڵه‌ت له سیاسه‌تی هاوچه‌رخی (مجتمع المدنی) دا، کۆمه‌ڵێ دامه‌زراوه‌ی توندوتۆڵی گه‌ره‌که بۆ ئه‌وه‌ی له به‌رپرسێتی ناکۆکییه‌کانی کۆمه‌ڵگه‌وه بتوانێ گۆرانکاری چۆنایه‌تی له‌رووی ئابورییه‌وه به‌رهه‌م بهێنێ و هاوڵاتیبوون، پاراستنی خاوه‌ندارێتی، دیموکراسی به‌مانا گشتییه‌که‌ی واته پاراستنی مافی تاکه‌کانی کۆمه‌ڵگه، سه‌ربه‌ستی یاسا بپارێزێ، که ئه‌وانه ساکارترین سیمای کۆمه‌ڵگه‌ی مه‌ده‌نیین، له‌لایه‌کی تریشه‌وه به‌هاکانی براگه‌وره‌ی و پاپه‌ندی خێڵه‌کیانه ڕه‌تبکاته‌وه یان هه‌ر هیچ نه‌بێ له‌به‌ر خاتری (جه‌ماعه‌ت) له عێراقه تازه‌که‌یاندا پشتگیری ژینه‌وه‌ی نه‌که‌ن. ئه‌وه‌ش لای هه‌موو که‌س ئاشکرایه تا پاپه‌ندی خێڵه‌کی و هۆزایه‌تی له دره‌ودا بێت ئینتمای نیشتمانی و نه‌ته‌وایه‌تی له‌و په‌ڕی کزیدا ده‌بێت.\nکاتێك که ده‌ڵێن تایه‌فه‌گه‌ری و عه‌شایه‌ری مه‌به‌ست خۆپه‌رستی،چاوبرسێتی، هه‌لپه‌رستی، جه‌هاله‌ت، ده‌ستدرێژکردنه سه‌ر مافی خه‌ڵکی (سامان و شه‌رف) وه ده‌سه‌ڵاتی یاسا هه‌موو کات له‌لایه‌ن گروپه‌وه بۆ خێزانی فه‌مانڕه‌وا قۆرخ ده‌کرێ.\nجا که حکومه‌تێك نه‌توانێ پارسه‌نگ بۆ ناکۆکییه‌کانی کۆمه‌ڵگه بکات مانای وایه حکومه‌ت به‌ره‌و دیکتاتۆرییه‌ت مل ده‌شکێنێ، باڵاده‌ستی ده‌سه‌ڵات ده‌چێته ده‌ست نوخبه یان ده‌چێته ده‌ست چه‌ند گروپێکی جیاجیاوه که به‌رژه‌وه‌ندی ڕاوڕوت پێکیانه‌وه ده‌به‌ستێ یان په‌یوه‌ندی خزمایه‌تی و خوێن له‌ناو ده‌ستگایه‌کی سه‌ربازی یان میلشیای بیرۆکراتیدا، که زوربه‌شیان پێشتر دوژمنی یه‌کتریش بوون.\nحکومه‌تی عێراق به کوردستانه ئازاده‌که‌ی جه‌ماعه‌تیشه‌وه له سه‌ره‌تاوه هان له پێستی مام مه‌ڕداو خۆیان به پارێزه‌رو ڕێکخه‌ری ئابوری و ئاسایش و سه‌روه‌ری تاکه‌کانی کۆمه‌ڵگه‌وه هاتنه مه‌یدانه‌وه، پاشان بوونه موڵکدار و به‌رهه‌مهێنه‌ر و سیفۆنکردنی پاره‌ی خه‌ڵکی بۆ گیرفانی نوخبه، که ڕژێمی ڕابردووی عیراقی کۆن و نوێ به کوردستانه به‌ناو ئازاده‌که‌ییه‌وه نمونه‌ی زیندووی باسه‌که‌ن.\nمحمد ئارگۆن ده‌ڵی" بیرۆکراسی وه‌ک چۆن کولله هێرش ده‌کاته سه‌رکێڵگه سه‌وزه‌کان کاولیان ده‌کات، ئاوا ژیان و ئه‌و هێزه زیندووه ململانکارانه‌ی کۆمه‌ڵگه‌ی مه‌ده‌نی له‌ناو ده‌بات که خۆراکیان پێداوه. ئه‌مه‌ش مانای وایه خه‌وی میله‌ت به حوکمه‌ته کوردییه‌که‌یه‌وه نه‌هاته‌دی له جیاتی چاره‌ی گیروگرفته‌کانی بکات بووه ڤایره‌سی سه‌ره‌تانی و بووه مایه‌ی داروخان و شێواندنی کۆمڵگه‌ی عیراق و کوردستان.\nئاڵته‌رنه‌تیڤی ئه‌و حوکمه‌ته ته‌نها هه‌ره‌سه، هه‌روه‌ها به‌که‌وتنه له‌رزه‌شی له ڕێی ڕاپه‌ڕینی میله‌ت یان هێرشێکی ده‌ره‌وه، ئه‌و‌سا خه‌ڵک هێرش ده‌کاته سه‌ر داموده‌سگاکانی ده‌وڵه‌ت به سودبه‌خش و داپڵۆسێنه‌ره‌کانیشییه‌وه هه‌مووی وه‌ک یه‌ك ته‌فروتونا ده‌بێت و خێزانی فه‌رمانڕه‌وایانیش خوێنیان له‌سه‌ر شه‌قامه‌کان ده‌ڕێژرێ وه‌یان له‌ژیڕ زه‌مینه‌کانیاندا دوکه‌ڵ ده‌یان خنکێنێ و کۆشک و ته‌لاره‌کانیشیان وه‌کو ئه‌وه‌ی لێدێ که له ته‌له‌فزێوندا له‌وانه‌ی بینیبێتیان. ئه‌وه‌ش هه‌ر له‌به‌ر ئه‌وه‌ی که نوخبه له خه‌ڵک پچڕاوه و هاوڵاتی بوون مانای نه‌ماوه. \nPrevious عەبدولئیلا محێدین.. جیهانێك لە داهێنان و تەمەنێك لە مۆسیقا\nNext له چی هه‌ڵدێی ئه‌ی ناسکه مێ … ئیسماعیل خورماڵی


بۆچی موعجیزەیە ئەگەر تره‌مپ هەڵبژاردنەکە بباتەوە!؟\nئه‌و 8 خاڵه‌ی چانسی بردنه‌وه‌ی تره‌مپ لاواز ده‌كات\nبەهرۆز جەعفەر 2020.11.02 09:19 PM\n212 جار خوێندراوەتەوە\nخوێندکارى دکتۆرا له په‌یوه‌ندییه ئابورییه نێوده‌وڵه‌تییه‌کان\nسیستەمی دەنگدان و هەڵبژاردن لە ئەمریکا زۆر ئاڵۆزە، بەجۆرێک هەڵبژاردنی سەرۆک لە هیچ وڵاتێک هێندەی ئەمریکا ئاڵۆز نییە؟. ئەوەش لەبەرئەوەی لە ئەمریکا لەلایەک دەنگدانی گشتی -Popular Vote هەیە، لە لایەکیش سیستەمەکە سیستەمی ئیلکتۆرەڵ کۆڵێج-Electoral Collegeە. ئەلیکترۆڵ ئەو دەستە یان ئەو نوێنەرانەن کە ویلایەتەکان دەنگ ئەدەن بە نوێنەرەکانیان کە ژمارەیان (٥٣٨) کەسن (٤٣٥یان ژمارەی ئەنجومەنی نوێنەران+ ١٠٠ یان ئەندامانی ئەنجومەنی پیران واتە Senate سێنەیتەکان+ ٣ دانەشیان بۆ واشنتۆنە کە پایتەختە). ئەو کەسەی ئەبێت ببێتە سەرۆک پێویستە (٥٠+ ١) بهێنتت واتە (٢٧٠) دەنگ.\nلە ساڵی (٢٠٠٠) جۆرج دەبلیوبۆش بە زیاتر لە نیو ملیۆن دەنگ دۆڕاندی لە دەنگدانە گشتیەکاندا بەرانبەر ئێڵگۆڕ، بەڵام دواتر بوش لە ئیلیکترۆڵەر ڤۆتەکە بردیەوە. لە ٢٠١٦ شدا هیلاری بە (٣) ملیۆن دەنگ بردیەوە، بەڵام ترامپ (٣٠٤) دەنگی لە ئەلیکترۆڵەر ڤۆتەکە بەدەستهێناو بردەوە. بۆیە پێشبینی کردن قورسە تا کۆتا خولەک بزانرێ کێ ئەبێت بە سەرۆکی ویلایەتە یەکگرتوەکان.\nلای خۆمەوە (وەک چاودێرێکی بەردەوامی هەڵبژاردنەکە) تا ئێستا (٨) خاڵم تۆمارکردوە، کە زۆر مەحاڵە دۆناڵد ترامپ ببێتەوە بە سەرۆک؛\nیەکەم/ ئەو پارەیەی کە دیموکراتەکان و بایدن بۆیان هاتوەو کۆیان کردۆتەوە بۆ بانگەشەی هەڵبژاردن چەندین هێندەی ئەو پارەیەیە کە ترامپ و کۆمارییەکان هەیانە. بە ئاشکرا دیارە کە بایدن ڕۆژانە وتارێک یان دوان پێشکەش ئەکا، بەڵام ترامپ ڕۆژی وا هەیە هەشت وتاری هەیە، خۆی سەردانەکان ئەکات بە ناچاری نەک میدیاکان (بە پارە) بۆی بگوێزنەوە.\nدووەم/ تا ئەم چرکەیە کە (٢٤) کاتژمێری دەنگدان ماوە، بایدن (٨) پۆینت لە پێش ترەمپەوەیە. جاری پێشوو ترەمپ (٥) خاڵ لە پێش کلینتنەوە بو لە ئەلیکتۆرەڵ ڤۆتەکە و بردیەوە.\nسێهەم/ ترەمپ هەموو شتی بەدەست نییە، ناتوانێ هەموو شت بکات، ڕایگەیاندووە کە ئاهەنگ ساز ئەکا لە هۆتێلەکەی خۆی سبەینێ، کەچی سەرۆک شارەوانی دی سی رێگەی نادا بەهۆی کۆرۆنا و چەندین بیانوی یاسایی ترەوە.\nلۆبی جولەکە و فیگەرە گەورە و کەسێتیە دیارەکان پێیانواتە جۆ- بایدن سەرۆکی داهاتووی ئەمریکایە\nچوارەم/ ڕەش پێستەکان و ژن بە گشتی لە ئەمریکا ترەمپ وەک عەیبەیەک ئەبینن بەسەر ژیانی سیاسی ئەمریکاوە. نمایندەیەکی ڕەگەزپەرستانەی کرد لە چوار ساڵی سەرۆکایەتیەکەی دا.\nپێنجەم/ هەموو دوو ساڵێک دوای هەڵبژاردنی سەرۆکایەتی ئەمریکا هەڵبژاردنی ئەنجومەنی نوێنەران ئەکرێ، وا باوە چ حیزبێک لەو هەلبژاردنەدا زۆرترین کاندیدی دەرچوو ئەو حیزبە هەڵبژاردنی سەرۆکایەتیش ئەباتەوە.\nشەشەم/ تا ئێستا (٤٠) ویلایەت رەنگی شین و سوریان هەیە، واتە یەکلابوەتەوە دەنگی کۆمارییەکان و دیموکراتەکانن. بەڵام (١٠) ویلایەت هەیە ڕەنگی خۆڵەمێشین و پێیان ئەوترێ دەنگی جۆلانە واتە بەملاو لادا ئەکەون (Swing State) لە ناو ئەو دە ویلایەتە دوو ویلایەتی زۆر زۆر گەورەو گرنگ و یەکلاکەرەوە هەیە کە فلۆریدا و پەنسلڤانیایە لە هەردوکیان بە چەند پۆینتێک بایدن لە پێش ترەمپەوەیە.\nحەوتەم/ ترەمپ کەسێکە لە ڕووی پەیوەندییە گشتیەکانەوە -Public Relation ەوە هیچ هاوسەنگیەک نە لە قسەکردن نە لە کەسێتیەکەی دا نییە. قسەی حەلەق و مەلەق زۆر ئەکا، گاڵتەی بە دەمامک و کۆرۆنا دێ لە تویتەکەی ئەمرۆی دا نوسیویەتی کوڕەکەم کۆرۆنای هەبو بە (١٥) دەقیقە چاک بو!\nهەشتەم/ لۆبی جولەکەو فیگەرە گەورە و کەسێتیە دیارەکان پێیان واتە جۆ- بایدن سەرۆکی داهاتوی ئەمریکایە. هەر لەسەرەتاوە «دەیڤید هارس» کە کاری سەرەکی ئەوەیە کاریگەری لەسەر سیاسەتى ناوخۆ و دەرەوەی ئەمریکا دروست بکا و لۆبیستە، ئاماژەی ئەوە ئەکا کە بایدن سەرۆکی داهاتوی ویلایەتە یەکگرتوەکانی ئەمریکایە.\nئەنتۆنی بلینکن.. وه‌زیری ده‌ره‌وه‌ی ئیداره‌كه‌ی بایدن چى پێیه بۆ كورد ؟\nنانسى پیلۆسى.. ژنه به‌هێزه‌كه‌ی ئه‌مریكا\nکتێبە تازەکەی ئۆباما.. کورد لە ستراتیژیی تورک و شیعە چۆن وێنا کراوە و چ مەوقیعێکی هەیە ؟


دەسبەسەرکردنی چالاکێکی دیکەی ژینگەپارێزی لە کامیاران\n23:57 - 15 بەفرانبار 2718\nئاژانسی کوردپا: چالاکێکی دیکەی ژینگەپارێزی خەڵکی شاری کامیاران لەلایەن هێزە ئیتلاعاتییەکانەوە دەسبەسەر کرا.\nبەپێی هەواڵی گەیشتوو بە ئاژانسی هەواڵدەریی کوردپا، ئەمڕۆ شەممە ١٥ی بەفرانبار، هێزە ئیتلاعاتییەکانی سەر بە ئیدارەی ئیتلاعاتی سنە هێرشیان کردووە سەر شوێنی کاری \_"عیسا فەیزی\_"، چالاکی ژینگەپارێز لە شەقامی \_"ئەلک شار\_"ــی کامیاران و ناوبراویان دەسبەسەر کردووە.\nبە وتەی سەرچاوەیەکی ئاگادار، ئەم چالاکە ژینگەپارێزە لە کاتی دەسبەسەرکردندا کەوتووتە بەر لێدانی هێزە ئیتلاعاتییەکان و دوایی بۆ شوێنێکی نادیار ڕاگوێزراوە.\nئەو سەرچاوەیە گوتی: تا ئێستا هیچ زانیارییەک لەمەڕ هۆکاری دەسبەرسەرکردنی ئەم چالاکە ژینگەپارێزییە لەبەر دەستدا نییه.\nلەم پێوەندییەشدا، ڕۆژی دووشەممە ١٠ی بەفرانبار، سێ هاووڵاتیی کوردی خەڵکی شاری کامیاران بە ناوەکانی \_" هادی کەمانگەر\_"، \_"فازڵ قەیتاسی\_" و \_"ڕەزا ئەسەدی\_" لەلایەن هێزە ئیتلاعاتییەکانەوە دەسبەسەر و بۆ شوێنێکی نادیار ڕاگوێزران.\nهەروها ڕۆژی چوارشەممە ١٢ی بەفرانبار، فەرهاد محەممەدی، پارێزەری پلە یەکی دادگوستەری پاش بانگهێشت بۆ ستادی خەبەری ئیدارەی ئیتلاعاتی سنە دەسبەسەر و بۆ گرتنگەی ئەو ئیدارەیە ڕاگوێزرا.


زۆرێك لە بەرپرسە گەندەڵەكان هەڵاتوون بۆ دەرەوەی عێراق\nلەژێر فشاری توندی خۆپیشاندەراندا، حكومەتی عێراق كە شەشەمین وڵاتی گەندەڵی عەرەبی و سیانزەهەمین وڵاتی گەندەڵی جیهانە، لە گەندەڵكاران دەپێچێتەوە، بەڵام لە كاتێكی زیادكراوی یاریەكەدایە ناتوانرێت ئومێدی ئەوەی لەسەر هەڵبچنرێت كە گۆڕانكاری دەكات لەبواری بنبڕكردنی گەندەڵیدا.\nداواكاری خۆپیشاندەرانی عێراق بۆ لێپێچینەوە لە گەندەڵكاران، حكومەتی عێراقی ناچاركردووە كۆمەڵێك ڕێكار بەم ئاڕاستەیەدا بگرێتەبەرو فەرمانی دەستگیركردن بۆ چەندین بەرپرس دەربكات، هەرچەندە زۆرێك گومانیان هەیە پرۆسەكە سەركەوتووبێ و سزای هەموو ئەو بەرپرسانە بدرێت كە لەدوای ساڵی 2003وە پۆستیان لەحكومەتە یەك لەدوای یەكەكانی عێراق وەرگرتووە، بەو پێیەی حزبە دەسەڵاتدارەكانی عێراق پشتیوانیان دەكەن و، زۆرێكیشیان هەڵاتوون و عێراقیان بەجێهێشتوە.\nدەستەی دەستپاكی عێراق رۆژی هەینی ڕابردوو، فەرمانی دەستگیركردن و بانگهێشتكردنی بۆ 60 وەزیر و پەرلەمانتارو بەرپرسی حكومەتە خۆجێییەكانی ئێستا و پێشو بەتۆمەتی گەندەڵی و بەهەدەردانی ماڵی گشتی دەرچووە، لەسەرو هەموشیانەوە وەزیرێكی ئەم كابینەیە و دوو وەزیری پێشوو و 5 ئەندامی ئەم خولەی پەرلەمان و 38 ئەندامی ئەنجومەنی پارێزگای ئێستاو پێشوو و 6 بەڕێوەبەری گشتی و بریكاری یەكێك لەوەزارەتەكان، فەرمانی دەستگیركردنیش بۆ پارێزگارێك و سەرۆكی ئەنجومەنی پارێزگایەك و 5 بەڕێوەبەری گشتی دەرچووە، تۆمەتبارەكانیش دەبرێنە بەردەم دادگای تاوانە ناوەندییەكانی ڕوبەڕوبونەوەی گەندەڵی.\nبەگوێرەی ئەو زانیارییانەی دزەیانكردووە، فەرمانی دەستگیركردنی بۆ (سامی حەسناوی) پارێزگاری دیوانییە دەرچووە، كە سەربە حزبی (فەزیلە) یە، بەتۆمەتی زیانگەیاندن بە ماڵی گشتی بە بەهای (دوو ملیارد) دینار، هاوكات سەرۆك و ئەندامانی لیژنەی كڕین لە بەڕێوەبەرایەتی پەروەردەی دیوانییە بەهەمان تۆمەت دەستگیركراون و، ژمارەیەك ئەندامی ئەنجومەنی پارێزگاكەش بانگهێشتی لێكۆلینەوە كراون.\nفەرمانی بانگهێشتكردنیش بۆ وەزیری پێشوی گواستنەوەو پارێزگاری پێشوی بەسرەش دەرچووە، بەتۆمەتی ئەنجامدانی پێشێلكاری یاسایی لەچەند گرێبەستێكدا، فەرمانی بانگهێشتكردنیش بۆ وەزیری پێشوتری تەندروستی و بەڕێوبەری پێشوی فەرمانگەی تەندروستی (بابل) دەرچووە بەتۆمەتی ئەنجامدانی گەندەڵی و زیانگەیاندن بەماڵی گشتی.\n"دەستەی نەزاهە چەند ساڵە لەكوێیە"\n(نەدا شاكر) پەرلەمانتاری هاوپەیمانی نەسر دەڵێت"جوڵەكانی دەستەی نەزاهە لەم كاتەدا ڕوونە، بەدرێژایی ساڵانی ڕابردوو ئەم دەستەیە لەكوێ بووە، بەوپێیەی ئەودۆسێیانە ساڵانێكە لای دەستەی نەزاهەیە".\nبەوتەی ئەو پەرلەمانتارە كە بۆ ڕۆژنامەی (ئەلعرەبی جدید) قسەی كردووە"بڕیارەكانی دەستەی نەزاهە بۆ بەرپرسانی پێشوو دەرچووە، زۆرینەشیان لەدەرەوەی عێراقن، ئەوەش وادەكات كە حكومەتی عێراق هیچ دەسەڵاتێكی بەسەریاندا نەشكێت، ئەو بڕیارانە بۆ خۆڵكردنە چاوی خەڵكە، بەڵگەی ئەوەشە كە بڕیارەكانی دەستەی نەزاهە بەرپرسانی پێشووی كردۆتە ئامانج كە لەدەرەوەی وڵاتن ".\nپێشیوایە، دەبوو دەستەی دەستپاكی و دەسەڵاتی دادوەری، سودیان لە فشاری شەقام وەربگرتایە كە داوای چاكسازی و ڕوبەڕوبونەوەی گەندەڵی و لێپێچینەوە لەگەندەڵكاران دەكەن، وەك دەرفەتێكی گرنگ بۆ ڕوبەڕوبونەوەی هەر فشارێكی سیاسی لەسەریان.\nكاردانەوەیە نەك بڕوابوون بە لێپێچینەوە\n(فالح ئەلزیادی) پەرلەمانتاری چاكسازی و بنیاتنان لەمبارەیەوە ڕایگەیاندووە:"بڕیاڕەكانی دەستەی دەستپاكی و هەندێك لەبڕیارەكانی ئەنجومەنی وەزیران و ئەنجومەنی نوێنەران، كاردانەوەی توڕەی توڕەیی شەقامن".\nئەو پەرلەمانتارە بەهەمان سەرچاوەی وتووە، پێویستە پرۆسەیەكی ئیداری بەردەوام هەبێت نەك كاردانەوە كاریگەری لەسەر دروستبكات، پرسیاری ئەوەشدەكات" ئەگەر خۆپیشاندان و مانگرتنە میللیەكان وەستان، ئایا ڕێوشوێنەكانی دەستەی نەزاهە بۆ لێپێچینەوەو دەستگیركردنی ئەو بەرپرسانە دەوەستێت كە گومانیان لەسەرە یان تێوەگلاون لەگەندەڵی ماڵی و كارگێڕی".\nڕوبەڕوبونەوەی گەندەڵی و هەلی كارو دابینكردنی خزمەتگوزاری داواكاری و دروشمی سەرەكی خۆپیشاندەران بوو لە سەرەتای سەرهەڵدانی خۆپیشاندانەكان لە شارەكانی ناوەڕاست و باشوری عێراق، بەڵام لە ئێستادا كۆمەڵێك داواكاری سیاسی بونەتە ئەولەویەت و زۆرێك لە خۆپیشاندەران ڕۆژانە لەسەر شەقام بانگەشەی بۆدەكەن كە دیارترینیان، هەمواری دەستورو، گۆڕینی سیستمی سیاسی و، كەمكردنەوەی ڕۆڵی پەرلەمان و كەمكردنەوەی ئەندامەكانێتی.\n(یونادەم كەنا) ئەندامی لیژنەی هەمواركردنەوەی دەستوری عێراق بە سۆمەرییەنیوزی ڕاگەیاندووە:" ئەوەی ڕویداوە و ڕودەدات هۆكارەكەی دەستورو ماددە دەستورییەكان نییە، بەڵكو هۆكارەكەی گەندەڵی بەرپرسان و دەستگرتنی حزبەكەكانە بە دەسەڵاتەوە، ئەوە وڵاتی وێرانكرد".\nبەپێی دوایین راپۆرتی رێكخراوی شەفافیەتی نێودەوڵەتی عێراق (6) وڵاتی گەندەڵی جیهان و (133)یەمین وڵاتی گەندەڵی جیهانە.


چوارەمین خولی فێستیڤاڵی فیلمی کوردی سلێمانی دەستی پێکرد.\nبە نمایشی فیلمی سینەمایی "ماندوو" لە دەرھێنانی ئیبراھیم سەعیدی چوارەمین خولی فیستیڤاڵی فیلمی کوردی سلێمانی لە ھۆڵی تەواری شاری سلێمانی دەستی پێکرد.\nبە پێی راپۆڕتی راگەیاندنی گشتیی فیستیڤاڵی فیلمی کوردی سلێمانی، رێوڕەسمی کردنەوەی چوارەمین خولی فیستیڤاڵی فیلمی کوردی سلێمانی بە ئامادەبوونی بەرپرسانی فەرھەنگ و ھونەری شاری سلێمانی، ئەندامانی لێژنەی ناوبژیوانی بەشی پێشبڕکێی کورتە فیلمەکانی فیستیڤاڵ، ھونەرمەندانی بەشداربوو لە فیستیڤاڵ، ھەندێک لە ھونەرمەندانی سینەما و دراما تەلەفیزیۆنییەکانی ھەرێمی کوردستان و ھەروەھا ژمارەیەکی زۆر لە ھۆگرانی ھونەری سینەما، کاتژمێر ٣ی دوانیوەڕۆی رۆژی شەمە ٢٤ دیسەمبەری ٢٠١١ بە نمایشی فیلمی سینەمایی "ماندوو" لە دەرھێنانی ئیبراھیم سەعیدی دەستی پێکرد.\nلە دەستپێکی ئەم رێوڕەسمەدا و لە دەرەوەی ھۆڵی "تەوار"ی شاری سلێمانی، سەرەتا ھونەرمەندانی بەشداربوو لە فیستیڤاڵ لەبەر چاوی کامێرای کەناڵەکانی راگەیاندنی کوردستان بەسەر مافوورەی سووری فیستیڤاڵدا تێپەڕین و ھەر لە تەنیشت ئەم بەرنامەیەدا گرووپێکی موزیک لە گەنجانی شاری سلێمانی بە پێشکەش کردنی چەندین پارچە موزیکی رەنگین رێوڕەسمەکەیان رازاندەوە.\nپاشان بەرنامەکە لە ناو ھۆڵی تەوار درێژەی پێدرا و لە سەرەتادا "عەباس عەبدوڵڕەزاق" بەڕێوەبەری گشتیی رۆشنبیری و ھونەری شاری سلێمانی وتارێکی پێشکەش کرد و لە سەرەتای قسەکانیدا گوتی: "ئەوە بۆ ٤ ساڵە کە فیستیڤاڵی فیلمی کوردی سلێمانی بەردەوامە و لەو ماوەیەشدا ھەنگاوی باشی بەرەوپێشەوە ناوە و توانیوییەتی بگاتە ئەو ئاستە کە دڵخۆشی ھونەرمەندانی سینەماکار بێت و ھیوادارین کە لە ساڵی داھاتوودا بتوانین بە شێوەیەکی گەورەتر و نێودەوڵەتی ئەم فیستیڤاڵە بەڕێوەیبەرین.".\nھەروەھا گوتی: "بێگومان ئێستاکە لەلای ئێمە سینەما لە گەشوونمایەکدایە و زۆربەی سینەماکارانمان توانیویانە بگەنە قۆناغی باش و لە فیستیڤاڵە نێودەوڵەتییەکاندا سەرکەوتنی چاکیان بەدەستھێناوە و ئێستاکە لە ناوچەکە و لە دنیاشدا تیشک خراوەتە سەر سینەمای کوردی کە پێویستە ئەو تیشکە ڕوون بێت و زیاتر سینەماکاران لە ناویدا یاری بکەن.".\nسەرپەرەشتیاری چوارەمین خولی فیستیڤاڵی فیلمی کوردی سلێمانی لە کۆتایی قسەکانیدا گوتی: "ئێمە وەکوو وەزارەتی رۆشنبیری و ھەورەھا بەڕێوەبەرایەتی گشتیی رۆشنبیری و ھونەری بەرنامەمان وایە بۆ ساڵی ئایندە ئەم موژدەیە بە سینەماکاران بدەین کە ئێمە بە ھەموو توانامانەوە پاڵپشتیان دەبین بۆ ئەوەی کە بتوانن لە کاتی فیستیڤاڵەکاندا بەوەوە بنازن کە چەندین ئیشی جوانیان کردووە.".\nلە درێژەدا "ئازاد سەوزە" بەڕێوەبەری چوارەمین خولی فیستیڤاڵی فیلمی کوردی سلێمانی سەبارەت بەم فیستیڤاڵە ھاتە ئاخاوتن و لە سەرەتای قسەکانیدا گوتی: "زۆر بەختەوەرین بۆ جارێکی دیکە شاری سلێمانی بووە ژوانگەی توانای ھەموو فیلمسازانی کورد لە ھەر شوێنێکی دنیا کە ھەبن. ئەو نیشتمانە بوو بە ڕووگەو قیبلەی ئەو فیلمسازانە کە گەرەکیانە کورد بە جیھان بناسێنن و جیھانیش بە کورد بناسێنن لە رێگەی ھونەری فیلمسازییەوە.".\nھەروەھا گوتی: "ئەمساڵیش لە وڵاتانی نەروێژ، ئەڵمانیا، فەرەنسا، ئێران، بەریتانیا، بەلژیکا، تورکیا و لە ھەرێمی کوردستان کۆمەڵێک فیلمی درێژ، کورتە فیلمی، فیلمی دیکۆمێنتەری و فیلمی تایبەت بە منداڵان لە فیستیڤاڵەکەدا بەشدارن.".\nگوتیشی: پێویستە حکوومەتی ھەرێمی کوردستان لە ناوەندی شارەی سلێمانیدا و لە شار و شوێنە جیاجیاکانی ئەم ھەرێمەدا دەیان ھۆڵی سینەما و ھۆڵی ھونەرە جوانەکان بکاتەوە. چونکە ئەرکی حکوومەتە ژوانگە و شوێنی دەرخستنی توانا ھونەرییەکان بۆ ھونەرمەندان دروست بکات و زەمینەسازی بکات بۆ پێشکەوتنی تواناکانی ھونەرمەندان و بە تایبەتی فیلمسازانی کورد.".\nئازاد سەوزە لە کۆتایی قسەکانیدا گوتی: "ئەرکی وەزارەتی رۆشنبیری و لاوانە کە گرینگی زیاتر بدات بە پێشخستنی رەوتی فیلمسازی و توانای سینەماکارانی کوردی ئەم ھەرێمە و ھەموو ھونەرمەندە کوردەکان کە لە ھەر شوێنێکی دنیا دەژین. داواکارین حکوومەتی ھەرێمی کوردستان بە ھانای ھونەرمەندانەوە بێت و ھەلوومەرجی رەخساوتریان بۆ دابین بکات بۆ ئەوەی خۆشبەختی و داھێنانەکانیان لەگەڵ توانا جیاوازەکانیان پەرەی پێبدرێت.".\nلە درێژەی ئەم ڕێورەسمەدا فیلمی سینەمایی "ماندوو" لە دەرھێنانی سینەماکاری کورد ئیبراھیم سەعیدی وەکوو فیلمی کردنەوەی فیستیڤاڵ نمایشکرا و پاش پشوویەکی کورت، ٤ کورتە فیلمی چیرۆکی پێشکەشکران، لەوانە: کورتە فیلمی "بەھەشت" لە دەرھێنانی مێھران شیری لە شاری سنە، کورتە فیلمی "٤٤٤١ رۆژ لە ژیانم" لە دەرھێنانی نەزیر میرزایی لە شاری سنە، کورتە فیلمی "نووسینگەی تەلەفوون" لە دەرھێنانی بنەوشە بێریڤان لە شاری برووکسێلی بەلژیکا و کورتە فیلمی "دیدار" لە دەرھێنانی فەریدە نادری لە شاری سنە.\nئەندامانی بەشی پێشبڕکێی کورتە فیلمی چوارەمین خولی فیستیڤاڵی فیلمی کوردی سلێمانی کە بریتین لە: حەسەن عەلی دەرھێنەر لە ھەرێمی کوردستان، ھیشام زەمان دەرھێنەر لە وڵاتی نەرویژ، کامەران شەوقی وێنەگر لە ھەرێمی کوردستان، ئەحمەد مەحموود مۆنتێر لە ھەرێمی کوردستان و ئاسۆ عومەر سوارە ئەکتەر لە ھەرێمی کوردستان، دوای بینینی فیلمەکانی بەشی پێشبڕکێی کورتە فیلم، خەڵاتی ئاسکی زێرینی فیستیڤاڵ و بڕێک پارەی نەقدی بە سەرکەوتووانی بەشە جۆراوجۆرەکانی ئەم فیستیڤاڵە پێشکەش دەکەن، لەوانە: خەڵاتی باشترین سیناریۆ، خەڵاتی باشترین دەرھێنان، خەڵاتی باشترین ئەکتەری سەرەکی کچ، خەڵاتی باشترین ئەکتەری سەرەکی کوڕ، خەڵاتی باشترین وێنە گرتن (بەڕێوەبەری وێنەگرتن)، خەڵاتی باشترین مۆنتاژ، خەڵاتی باشترین دەنگ، خەڵاتی باشترین فیلمی پەسەندکراوی لێژنەی داوەرانی فیستیڤاڵ، خەڵاتی باشترین فیلمی دیکیۆمێنتەری و خەڵاتی باشترین فیلمی تایبەت بە منداڵان.\nھەروەھا لە بەشی پێشبڕکێی فیلمی درێژدا و بۆ بەخشینی خەڵاتی باشترین دەرھێنان و خەڵاتی باشترین فیلمی فیستیڤاڵ، لە ٣٠ ھونەرمەندی بەشداربووی ناو فیستیڤاڵ راپرسی دەکرێت.\nلە رۆژانی بەڕێوەچوونی فێستیڤاڵدا و لە پەراوێزی چوارەمین فێستیڤاڵی سلێمانی فیلمی کوردیدا بەشی (پەنجەرەیەک رو بەسینەمای جیھان) بەڕێدەخرێت کە تیایدا فیلمی سینەمایی "کوڕی بابل" لە دەرھێنانی سینەماکاری عێراقی محەمەد ئەلدەڕاجی و بەرھەمی ھاوبەشی وڵاتانی بەریتانیاڵا فەرەنسا، ھۆڵەندا، میسر، فەلەستین، عێراق و ئیمارات نمایش دەکرێت کە لەڕاستیدا زیادکردنی ئەم بەشە بە فیستیڤاڵ، ھەوڵێکە بۆ دروستکردنی پەیوەندی فیلمسازی لە نێوان فیلمسازانی کوردستان و دەرەوەی کوردستاندا.\nئەو فیلمە سینەماییانەی کە لەم فیستیڤاڵەدا نمایش دەکرێن بریتین لە: فیلمی سینەمایی "ماندوو" لە دەرھێنانی ئیبراھیم سەعیدی لە مەھاباد، فیلمی سینەمایی "دۆز" لە دەرھێنانی ڤیان مایی لە دھۆک، فیلمی سینەمایی "یەک مۆمێک ... دوو مۆمێک" لە دەرھێنانی جانۆ رۆژبەیانی لە ھەولێر، فیلمی سینەمایی "گەڕان" لە دەرھێنانی شیار عەبدی، فیلمی سینەمایی "کوڕی بابل" لە دەرھێنانی محەمەد الدەراجی لە ھۆڵەندا، فیلمی سینەمایی "خۆرەتاو لە پشتی ھەورەوە" لە دەرھێنانی رەزا سوبحانی لە تاران و فیلمی سینەمایی "گرفتەکانی چارڵی" لە دەرھێنانی عەلیرەزا سەعادەت نیا لە تاران.\nئەو کورتە فیلمانەی کە لە بەشی پێشبڕکێی چوارەمین خولی فیستیڤاڵی فیلمی کوردی سلێمانی نمایش دەکرێن بریتین لە: کورتە فیلمی "ئاوێنە" لە دەرھێنانی ھەوراز محەمەد لە سلێمانی، کورتە فیلمی "پارە" لە دەرھێنانی بەدرخان ساکجی، کورتە فیلمی "دوو ماڵ لە باخێکدا" لە دەرھێنانی ناجییە سەلیمی لە بۆکان، کورتە فیلمی "ویژدان" لە دەرھێنانی شوکری عەلی لە دھۆک، کورتە فیلمی "شوو" لە دەرھێنانی ھیوا سووفییە لە سنە، کورتە فیلمی "موبایل" لە دەرھێنانی شوان محەمەد، کورتە فیلمی "دالیا" لە دەرھێنانی شاخەوان عەبدوڵڵا قازی لە سلێمانی، کورتە فیلمی "جانەوەرەکانی تۆرۆس" لە دەرھێنانی فیرات یاوەز لە باکووری کوردستان، کورتە فیلمی "ئەودیوی تاوان" لە دەرھێنانی سامی کاکە لە ھەولێر، کورتە فیلمی "ھەنار میوەی بەھەشت" لە دەرھێنانی تەیموور قادری، کورتە فیلمی "بۆ ؟؟" لە دەرھێنانی ھۆشیار زیرۆ ئەحمەد نێروەیی لە دھۆک، فیلمی دیکۆمێنتی "قەتران" لە دەرھێنانی تاھیر عەبدوالواحید لە سلێمانی، کورتە فیلمی دیکۆمێنتی "بەھرەی بەرخۆر" لە دەرھێنانی ھیوا تەھا مستەفا لە سلێمانی، کورتە فیلمی دیکۆمێنتی "بەلەچک" لە دەرھێنانی نەبەز شێخانی لە کەرکووک، کورتە فیلمی دیکۆمێنتی "مام رەسووڵ" لە دەرھێنانی سەروەر محەمەد ئەمین، کورتە فیلمی دیکۆمێنتی "لە سەرەتای ٤٠ ساڵیدا" لە دەرھێنانی مێھرداد سلێمانی لە کرماشان، کورتە فیلمی دیکۆمێنتی "فەڕش" لە دەرھێنانی سەمەد وەتەنخواە لە سنە، کورتە فیلمی دیکۆمێنتی "پاچاڵ" لە دەرھێنانی پەرویز رۆستەمی لە مەریوان، کورتە فیلمی دیکۆمێنتی "کاتێک بۆ حەوانەوە" لە دەرھێنانی محەمەد رەزا میناپوور لە بۆکان، کورتە فیلمی "رەوشەن" لە دەرھێنانی کامیران بیتاسی، کورتە فیلمی "دەنگە نەبینراوەکان" لە دەرھێنانی فەرزین کەریم لە ھەولێر، کورتە فیلمی "قەوان" لە دەرھێنانی عیزەدین قادر، کورتە فیلمی "بەھەشت" لە دەرھێنانی مێھران شیری لە سنە، کورتە فیلمی "٤٤٤١ رۆژ لە ژیانم" لە دەرھێنانی نەزیر میرزایی لە سنە، کورتە فیلمی "نووسینگەی تەلەفوون" لە دەرھێنانی بنەوشە بێریڤان لە برووکسێلی بەلژیکا، کورتە فیلمی "دیدار" لە دەرھێنانی فەریدە نادری لە سنە، کورتە فیلمی "رۆیشتن" لە دەرھێنانی ساڵم سەڵەواتی لە سنە، کورتە فیلمی "دەریا رۆژێک ھی من بوو" لە دەرھێنانی ساسان فەروخ نیا لە ورمێ، کورتە فیلمی "دەنگی باران" لە دەرھێنانی جەلال ساعیدپەنا لە سنە، کورتە فیلمی "بێدەنگی" لە دەرھێنانی عەزیز چەپ کورد، کورتە فیلمی "دەنگی رووناکی" لە دەرھێنانی جوبرائیل ئەبووبەکر (تۆفان) لە ھەولێر، کورتە فیلمی "ھێما" لە دەرھێنانی تۆفیق ئەمانی لە مەریوان، کورتە فیلمی "رۆژین" لە دەرھێنانی چیمەن رەحیمی لە لەندەن، کورتە فیلمی "پاسکێل" لە دەرھێنانی سەرحەد کارائەسڵان لە باکووری کوردستان، کورتە فیلمی "لە کاتێکی تردا" لە دەرھێنانی فیکری بەڕۆژی لە ھەولێر، کورتە فیلمی "خەونەکانی سەرشەقام" لە دەرھێنانی رەنجدەر رزگار لە ھەولێر، کورتە فیلمی "کۆڵانێک لە پشت ماڵی ئێمەوە" لە دەرھێنانی شیلان سەعدی لە مەھاباد و کورتە فیلمی "پیادەڕێ" لە دەرھێنانی بنەوشە بێریڤان لە برووکسێل.\nچوارەمین خولی فیستیڤاڵی فیلمی کوردی سلێمانی بە سەرپەرەستی بەڕێوەبەرایەتی ھونەری سینەمای سلێمانی و بە بەشداری بەرھەمی سینەماکارانی کورد و بیانی و بە نمایشی ٧ فیلمی سینەمایی، ٣٠ کورتە فیلمی چیرۆکی و ٦ کورت فیلمی دیکۆمێنتەری لە بەشی پێشبڕکێی لە رۆژانی ٢٤ تا ٣١ی دیسەمبەری ٢٠١١ لە تەلاری "تەوار" لە شاری سلێمانی لە ھەرێمی کوردستان بەڕێوەدەچێت.


كاریگەری زریانی ئیرما لەسەر دۆلار، زێڕ، كشتوكاڵ، وزە و بۆرسە\nزریانی ئیرما بازاڕە دارایییەكانی ئەمەریكای خستووەتە ژێر كاریگەری خۆی و بەهای دۆلاریشی دابەزاندووە بۆ نزمترین ئاستی لەوەتەی سەرەتای ساڵی 2015ەوە، بلوومبێرگ بڵاوی كردەوە بەهای پشكەكانی بازاڕی بۆرسەی ئەمەریكا دابەزیوە و لەگەڵ نزیكبوونەوەی زریانی ئیرما لە ویلایەتی فلۆریدا ئەو دابەزینەش زیاتر بووە.\nهەر بەو هۆیەوە بەهای پشكەكانی "s&p" بە رێژەی0.21%، داوجونز 0.17% و مەكسیكیش 0.14% دابەزی. هەر رۆژی یەكەمی هۆشدارییەكەی ئەو زریانە، بەهای دۆلار 0.3% و پوزوی مەكسیكیش 0.1% دابەزی. بەڵام بەهای یۆرۆ و پاوەند و یەنی ژاپۆن لە بەرامبەر دۆلاربەدوای یەكدا 0.2%, 0.8% و 0.7% بەرزبوونەوە.\nزریانی ئیرما كە مەترسی بۆ سەر لانی كەم ٢٦ ملیۆن كەس لە دانیشتووانی ئەمەریكا و ناوچەی كارائیب دروست كردووە و كاریگەرییەكانی زیاتر دەبن.\nزیانەكانی ئیرما تەنیا بۆ دابەزینی دۆلار نییە، بەڵكو كاریگەریی لەسەر قەبارەی دوو ملیار و ١٠٠ ملیۆن دۆلار لە بەرهەمە كشتوكاڵییەكانی فلۆریدا هەیە و كاتێكیش بەرهەمی وەك تەماتە و پەتاتە و پرتەقاڵ لە بازاڕ كەم دەبنەوە، ئەوا نرخی میوەكان بەرز دەبنەوە و هەڵاوسانی ئابووری بەرز دەكاتەوە. تەنیا كەرتی باخداری لە فلۆریدا ٤٥ هەزار هەلی كاری خوڵقاندووە.\nهاوکات "مێهر" بڵاوی کردەوە زریانەكە جگە لە كشتوكاڵ، كاریگەری بەرچاویشی بۆسەر بازاڕەكانی وزە هەبووە، زریانی رابردوو كە بە هاروی ناسراوبوو زۆرێك لە پاڵاوگەكانی نەوتی راگرت و لە ویلایەتی فلۆریداش زۆربەی وێستگەكانی بەنزین خەریكە بەنزینیان تەواو دەبێت، خەڵك بە ئاسانی بەنزینیان دەست ناكەوێت تا لە ئۆتۆمبێلەكانی بكەن. لە دوێنێ یەكشەمەوە ٤٩%ی سەرجەم وێستگەكانی بەنزین یان وزەی تر هیچ جۆرە سووتەمەنییەكنیان نەماوە و دەرگەكانیان داخستووە، لە میامیش رێژەكە گەیشتووەتە ٦٦%، دانیشتووانی فلۆریدا ئەگەر بەنزینیشیان دەست بكەوێت، ئەوا دەبێت گرانتر لە جاران دابینی بكەن.\nبە گوێرەی "dailyfx" هەینی رابردوو نرخی نەوت لە بازاڕەكانی دنیا گەیشتە سەرووی ٥٤ دۆلار و ٧٠سەنت كە بەرزترین نرخی نەوت بوو لە ١٠٠ رۆژ پێشتردا تۆمار كرابێت. هەڵبەت هاوكێشە ئابوورییەكان لە بازاڕی نەوت زۆر جار بە قازانجی هەندێكی كەرتیش دەشكێتەوە.\nبۆ نموونە لە دنیادا بەرزبوونەوەی ئاستی داخوازی لەسەر نەوت دەبێتە هۆی ئەوەی نرخی نەوت بەرز ببێتەوە، كاتێك نرخی نەوت بەرز دەبێتەوە ئەگەر لە لایەك ئەمەریكا لەو رووەوە زیانی پێ بكەوێت كە بە نرخێكی گرانتر نەوت دەكڕێت، ئەوا لە لایەكی تر بۆ نەوتی جۆری لیتەیی قازانجی پێ دەگات، چونكە بەرزبوونەوەی نرخی نەوت هۆكارێكە بۆ گەشەی چالاكییەكانی ئەو جۆرە نەوتە لە ئەمەریكا و تەنانەت پێش ئەوەی بەهۆی زریانی ئیرما كاریگەریی بۆ سەر نرخی دۆلار دروست بێت و تووشی دابەزین بێت، قسە لەسەر ئەوە هەبوو ئەمەریكا بە پلان دەیەوێت تا رادەیەك نرخی دۆلارەكەی كەم بكاتەوە بۆ ئەوەی هەر بەو هۆیەوە خزمەتێك پێشكەش بە كەرتی نەوت لە ئەمەریكا بكات و لە بازاڕەكانی وزەی دنیا ركابەری وڵاتانی ئۆپێك بكات.\nلەگەڵ دابەزینی نرخی دۆلار لە بازاڕەكانی ئەمەریكا و ئەوروپا لە هەمان كاتدا نرخی زێڕ لە بازاڕەكان رووی لەبەرزبوونەوە كردووە و لە چەند رۆژی رابردوودا تا هەزار و 357 دۆلار بۆ هەر ئۆنسێكی هەڵكشا. هەڵبەت ئەمڕۆ دووشەم تارادەیەك نرخەكەی دابەزیوە و بە هەزار و 335 دۆلار دەفرۆشرێت.\nهەڵبەت پێویستە ئاماژە بەو راستییە بكرێت كە زێڕ یەكێكە لەو كاڵایانەی لە كاتی تەنگژەی سیاسی، ئابووری بە هەر هۆكارێكی جیاواز روو لە بەرزبوونەوە دەكات و بازرگانان حەز دەكەن بە كڕینی زێڕ سەرمایەكانیان بپارێزن. هۆكارێكی تر ئەوەیە كاتێك نرخی دۆلار دادەبەزێت، ئەوا بەشێوەیەكی ئۆتۆماتیكی نرخی زێڕ بەرز دەبێتەوە.\nتا رادەیەكی زۆر نرخی زێڕ گرێ دراوە بە ئەنجامەكانی زریانی ئیرما، چونكە زیانەكانی ئەو زریانە راستەوخۆ كاریگەری دەخاتە سەر نرخی دۆلار، لە لایەكی تر گەشەی ئابووری بازاڕەكانی ئاسیا هۆكار بووە لەوەی داخوازی لەسەر كڕینی زێڕ لەو بازاڕانە بەرز ببێتەوە و ئەمەش شتێكی ئاسایییە كە دەبێتە هۆی بەرزبوونی نرخی زێڕ لە بازاڕەكاندا.\nبە گوێرەی "تەسنیم" لێكۆڵەرەوانی ئابووری لەسەر ئەو باوەڕەدان كە تاكە لەمپەر یا هۆكارێك كە بتوانێت پێش بە بەرزبوونەوەی نرخی زێڕ بگرێت، ئەوەیە بە شێوازێك یان بە پلانێكی نوێ نرخی دۆلار بەرز بكرێتەوە و ئەگەر ئەمە نەكرێت، ئەوا لە داهاتوویەكی نزیكدا نرخی هەر ئۆنسێك زێڕ بەرەو هەزار و ٤٠٠ دۆلار بەرز دەبێتەوە.


پێداچوونەوی ٢٠:٤٥، ١٧ی نیسانی ٢٠١٠ لە لایەن AdminWiki (لێدوان | بەشدارییەکان)\nپۆدکاستی چاوگ بریتییە لە بەرنامەیەکی پەخش لە ڕێگەی هەر پڕۆگرامێکی کۆمەڵانەیی یان پێکەوەبوون بێت وەکو سکایپ، هەنگئاوت، لە ١٩/١٢/٢٠١٦ یەکەم ئەڵقەی بەردەست کرا بۆ گوێگران لە SoundCloud, ئەم پەخشانە دوورن لە هەموو قەید و بەندی ڕۆژنامەوانی و بێژەری. تەنها وەکو گرووپێکی وتوێژی دەکرێن، کە ئەم جۆرە پەخشە لە نێو فێرخوازان و ئایتیزاناندا بڵاوە، هەروەها لە بوارە درێژەی بابەتەکە بخوێنەوە...\nXML جێگرەوەی HTML نیە.\nXML دروست کراوە بۆ گواستنەوە و پاشەکەوتکردنی زانیاری ،گرنگی دان بەوەی کە لە زانیاری هەیە.\nHTML دروست کراوە بۆ پیشاندانی زانیاری ، گرنگی دان بەوەی زانیاری چۆن دەردەکەوێت.\nHTML دەربارەی پیشاندانی زانیاریە بەڵام XML دەربارەی هەڵگرتنی زانیاریە.


شێوەکار رێژنە حەمید: هونەر لە کۆمەڵگایەکی داخراوی وەک کۆمەڵگای کوردی قورسە – رۆژنامه‌ی خه‌بات\nله تشرینی یه‌كه‌م 28, 2020\nخەبات: پەریهان عومەر:- شێوەکار رێژنە حەمید مستەفا لە دایکبووی ساڵی 1984 لە قەزای رانیە، دەرچووی بەشی وێنەکێشانە لە پەیمانگای هونەرە جوانەکانی رانیە، دەستپێکی کاری هونەری دەگەڕێتەوە بۆ ساڵی (2003)، هەر لە منداڵیەوە حەزی هونەری هەبووە، ئێستا خاوەن گروپێکی هونەری شێوەکاری کچانە.\nلە بارەی ئەوەی ئایا بواری شێوەکاری تا چەند بۆ ئافرەتان قورسە، لەو بارەیەوە خاتوو رێژنە حەمید بۆ خەبات گووتی: کارکردن لە بواری وێنەکێشان یان هەر بوارێکی تری هونەری لە کۆمەڵگایەکی داخراوی وەک کۆمەڵگای کوردی خۆمان قورسە، بەڵام ناکرێت ئێمەی ئافرەتان هەر چاوەرێ بین، تا دەرگاکانمان بۆ بخەنە سەرپشت، بەڵکو پێویستە خۆمان ئەو دەرگایانە بکەینەوە و داهێنان لە بوارەکەدا بکەین، بۆیە من پێداگری خۆم و پشتیوانی هاوسەر و دەوروبەرم توانیومە پەرە بە بواری هونەری خۆم بدەم.\nخاتوو رێژنە حەمید لەبارەی بەشداریکردنیان لە چەند پێشانگایەکی شێوەکاری بۆ خەبات گووتیشی: بەشداری دیداری هونەرمەندانی (6) وڵات بووم لە رانیە، پێشانگای هاوبەشی ئافرەتان لە زانکۆی کوردستان لە هەولێر و ڤیستیڤالی هونەری کچانی چوار پارچەی کوردستان لەکفری کە (70) ئافرەت تێیدا بەشداربووین.\nبابه‌تی پێشوو ژمارەی تووشبووانی کۆرۆنا لە 44 ملیۆن کەس تێپەڕی\nبابه‌تی دواتر حکومەتی هەرێمی كوردستان سبه‌ی كرده پشووی فه‌رمی\nله رووبەڕووبوونەوەی نێوان لایەنگرانی سەدر و خۆپیشاندەران کوژاوێک و 49 برینداری لێکەوتەوە\nلە ئاکامی رووبەڕووبوونەوەی نێوان لایەنگرانی سەرکردەی رەوتی سەدر، موقتەدا سەدر و خۆپیشاندەر…


بۆردی ڕێکخراوە ژینگەییەکانی سلێمانی-هەڵەبجه داوایەک ئاراستەی سەرۆکی حکومەت دەکەن\nبۆردی ڕێکخراوە ژینگەییەکانی سلێمانی-هەڵەبجە ڕۆژی سێشەممە، لە شاری سلێمانیدا یاداشتێکیان لە ڕێگای ڕاگەیاندنەکانەوە ئاراستەی سەرۆکی حکومەتی هەرێمی کوردستان کرد لە مەڕ وشکبوونی باخچە و پارک و بلوارەکانی سلێمانی و کێشەی ئاودانیان.\nلە کۆنگرەیەکی ڕۆژنامەوانیدا مەعروف مەجید هاوسەرۆکی بۆردی ڕێخراوە ژینگەییەکانی سلێمانی-هەڵەبجه یاداشتێکی بە ناوی بۆردەکەوە ئاراستەی مەسروور بارزانی سەرۆکی حکومەتی هەرێمی کوردستان کرد و وتی "لە ڕۆژی ٢٣ی ٥ی ٢٠٢١ و لە کاتی دانانی بەردی بناغەی سایلۆ و بە بازاڕکردنی گەنم لە سلێمانی جەنابت وتت: بڕیاری پێدانی ٥ ملیار و ٧٠٠ هەزار دینار تایبەت بە باخچەکانی سلێمانی دەدەین."\nبەشێکی بەرچاوی ئەو پارەیەی بڕیار وابووە بۆ هەریەک لە پرۆژەکانی هەواری شار و بلواری مەلیک مەحموود و بلواری سلێمانی-تاسڵوجە سەرفبکرێت، بەڵام دوای تێپەڕینی مانگێک بەسەر ئەو بڕیارەدا، هێشتا هیچ بڕە پارەیەک نەگەشتووەتە شاری سلێمانی.\n"لە مانگی ١١ی ساڵی ٢٠١٦ ڕەزامەندی دراوە بۆ ئاودانی درەختەکا. لە مانگی ٧ی ٢٠١٧ ڕەزامەندی دراوی بۆ ئاودان. لە مانگی ٨ی ٢٠١٨دا ڕەزامەندی دراوە بۆ ئاودان. دواتر ئەم پرسە دراوەتە کۆمپانیا و بەهۆی تازەنەکردنەوەی ڕێککەوتنەکەەوە لەلایەن حکومەتەوە، کۆمپانیاکە کارەکەی جێهێشتووە. ئەمساڵیش لە مانگی ٢ەوەوە نووسراو ئاراستەی وەزارەتەکان کراوە بەڵام تاکو ئێستا ئاودانی فەرمی دەستیپێنەکردووە."\n"هەروەها وتیشی: ئەگەر بێت و لە ئێستادا دەست بە ئاودان نەکرێت، ئەوا جارێکی تر سلێمانی تووشی گەورەترین کارەساتی سرووشتی و ژینگەیی دەببێتەوە."\nلای خۆیەوە ئامینە ئەحمەد محەمەد هاوسەرۆکی بۆردی ڕێکخراوە ژینگەییەکانی سلێمانی-هەڵەبجە ئاماژەی بەوەدا کە لە ماوەی ڕابردوودا لەگەڵ سێ لیژنەی جیاوازی پەرلەمانی کوردستاندا کۆبوونەتەوە و ئەوان بەڵێنیان داوە کە لەم پرسەدا جیاوازی ناوچەیی نەکەن، بەڵام تاکو ئێستا وەڵامی یاداشتەکەیان نەداونەتەوە.\nلە شاری سلێمانیدا و لە ڕۆژێکدا پێویستیی بە ١ ملیار لیتر ئاو هەیە تەنها بۆ ئاودانی باخچە و بلوار و پارکەکان و لە مانگەکانی ٧ و ٨ پێویستیی بە ٤ ملیار لیتر ئاو هەیە، گەر لایەنە پەوەندیدارەکانیش بە خێرایی نەیەنە خەت، شارەزایان بەس لەوە دەکەن باخچە و پارک و بلوارەکان بە زوویی وشک دەکەن.


ئه‌شره‌ف غه‌نى: ئه‌فغانستان بوونى هێزى بیانى ناوێت - هيوای کۆرد\nجموجۆڵی بازرگانی لە سنووری حاجی ئۆمەران بەردەوامە 2كاتژمێر ago\nته‌ندروستی سلێمانی هۆشداری ده‌دات 2كاتژمێر ago\n“ڕێككەوتنی كۆتایی و گشتگیری نێوان هەولێرو بەغدا ئامادەیە “ 2كاتژمێر ago\nسه‌رۆک کۆماری عیراق پەیامێکی بڵاوکردەوە\nجموجۆڵی بازرگانی لە سنووری حاجی ئۆمەران بەردەوامە\nته‌ندروستی سلێمانی هۆشداری ده‌دات\n“ڕێككەوتنی كۆتایی و گشتگیری نێوان هەولێرو بەغدا ئامادەیە “\nپرسە بە تەواوەتی لە هەرێمی كوردستان قەدەغە دەكرێت\nوەزارەتی پەروەردەی هەرێم چەند بڕیارێکی دەرکرد\nهەرێم ؛ دەوامى سەرجەم فەرمانگە حکومیەکان دەستیپێکرد\nئەمڕۆ مەكتەبی سیاسیی پارتی كۆدەبێتەوە\n” ئێستا باشترین کاتە بۆ جێبەجێ کردنی پرۆژە یاسای چاکسازی لە ھەرێم”\nتەڤگەری ئازادی لەسەر هێرشەکانی تورکیا بۆ سەر باشوری کوردستان هاتەدەنگ\nHome هەواڵ جێهان ئه‌شره‌ف غه‌نى: ئه‌فغانستان بوونى هێزى بیانى ناوێت\nئه‌شره‌ف غه‌نى: ئه‌فغانستان بوونى هێزى بیانى ناوێت\non: كانونی دووه‌م 28, 2019 In: جێهان, هەواڵ\nئه‌شره‌ف غه‌نى سه‌رۆكى ئه‌فغانستان راى گه‌یاند، وڵاته‌كه‌ى بوونى هێزى بیانى ناوێت، بۆیه ئه‌وان كار ده‌كه‌ن بۆئه‌وه‌ى ئه‌و هێزانه ئه‌فغانستان جێبهڵێن.\nبه‌پێى هه‌واڵێكى ئاژانسى رۆیته‌رز ئه‌شره‌ف غه‌نى سه‌رۆكى ئه‌فغانستان له گوتارێكى ته‌له‌فزیۆنى تۆمار كراو گوتوویه‌تى “ئه‌فغانه‌كان هێزه‌كانى بیانیان ناوێ بۆ ماوه‌یه‌كى زۆرتر بمێننه‌وه”.\nله‌باره‌ى ئه‌و هێزانه‌ى كه ئێسته له وڵاته‌كه‌ین، ئه‌شره‌ف غه‌نى ده‌ڵێ” بوونى ئێسته‌ى هێزه‌كانى بیانى له‌به‌ر پێویستى بووه له‌گه‌ڵ ئه‌وه‌شدا هه‌میشه شوێنى مشتومڕ و تاوتوێى كردن بووه، هه‌وڵ ده‌ده‌ین به‌پێى پلانێك ژماره‌یان بۆ سفڕ كه‌م بكه‌ینه‌وه”.\nهه‌ر ئه‌مڕۆ به‌رپرسێكى سه‌ربازى ئه‌مه‌ریكى باسى له كشانه‌وه‌ى هێزه‌كانى ئه‌مه‌ریكا كردبوو له ئه‌فغانستان، به‌رپرسه ئه‌مه‌ریكییه‌كه له لێدوانێك كه له رۆیته‌رز بڵاوكرایه‌وه ده‌ڵێ “ئێمه له ئه‌فغانستان ده‌كشێینه‌وه، به‌ڵام سه‌ره‌تا ده‌بێت ئاگربه‌ست له‌م وڵاته به‌رقه‌رار بكه‌ین”.\nنرخی گەشتی عومرە هەرزان كرا\nهه‌فته‌ی داهاتوو مووچه‌ی ئه‌م شوێنه دابه‌ش ده‌كرێت 30 views\nوەزارەتی پەروەردە خشتەى ئەنجامدانى تاقیکردنەوەکانی بڵاوکردەوە 17 views\nوەزارەتی خوێندنی باڵای عێراق چەند بڕیارێكی دەركرد 13 views\nیاریزانێکی رۆما لە تەمەنی 21 ساڵیدا کۆچی دوایی کرد 12 views\nوەزیری پەروەردە: دەرگای قوتابخانەكان تەنها بۆ تاقیكردنەوەكان دەكەینەوە 10 views\nوه‌زیری دارایی عێراق: سبه‌ی ده‌ست به‌خه‌رجكردنی موچه‌ی فه‌رمانبه‌ران ده‌كرێت 10 views


Basnews 11/07/2020 - 15:05 كوردستان\nسەرۆكی حكوومەتی هەرێمی كوردستان زانیاری لەبارەی مووچەی فەرمانبەرانی هەرێمی كوردستان و ئەو بڕیارانە كرد كە بۆ خۆگونجاندن لەگەڵ داهاتەكانی هەرێمی كوردستان دراون و داوای كرد لەگەڵ پرسی چاكسازی تێكەڵی یەكتر نەكرێن.\nئەمڕۆ شەممە ١١ی تەمووزی ٢٠٢٠ لە وتارێكیدا كە لە میانی دانانی بەردی بناغەی پڕۆژەی شەقامی ١٠٠ مەتریی سلێمانی، مەسرور بارزانی رای گەیاند: ”ئەم قەیرانە ئابوورییەی تووشی بووین لە ئەنجامی پەتای كۆرۆنا و دابەزینی نرخی نەوتە لە جیهان كە هەرەسی بە ئابووریی زۆر وڵات هێناوە، ئێمەش لێی بەدەر نین، هەوڵمانداوە خۆمان لەگەڵ ئەم دۆخە بگونجێنین. ئەمەش وایكردووە كە هەندێك پرسیار دروست ببێت، چونكە باسی پرۆسەی چاكسازیشمان كردووە، با پرۆسەی چاكسازی لەگەڵ ئەم قەیرانە تێكەڵ نەكرێت“.\nسەرۆكی حكوومەتی هەرێمی كوردستان سوپاسی خۆڕاگریی خەڵكی كوردستانی كرد كە لەگەڵ حكوومەتەكەیان وەستان و پشوودرێژ بوون، بەتایبەتی لە بابەتی دواكەوتنی مووچە، بەڵام ”هەندێكجار هەست دەكەم خوێندنەوەیەك دەكرێت لە خۆگونجاندن لەگەڵ دۆخی دارایی و بابەتی چاكسازی. ئێمە لە خۆگونجاندن بەردەوام دەبین، هەنگاوی باشمان ناوە و شتی باشمان كردووە و ئەنجامەكانیشی دیارن، ئەگەر بەشێك لەم چاكسازییانە نەبوایە رەنگە نەمانتوانییایە هەندێك لەو شتانەی ئێستەش دەیكەین، ئەنجامی بدەین“.\nئەوەشی ئاشكرا كرد كە ”كەمبوونەوەی داهات لە لایەك و نەناردنی بودجە لە لایەن حكوومەتی عێراق، وایكرد ئێمە تووشی گرفت بین لە پێدانی مووچە لە كاتی خۆی. ئەوانەی دەڵێن دەستكاریكردنی مووچە بەشێكە لە چاكسازی، ئەمە وانییە و چاكسازی پرۆسەیەكی دیكەیە. ئەوەی مەجبووربووین دەستكاری مووچە بكەین، بۆ خۆگونجاندن بووە لەگەڵ ئەو بڕە پارەی لەبەردەستدا بووە“.\nدووپاتیشی كردەوە: ”لە چاكسازی دارایی و ئیداریش بەردەوام دەبین. هەوڵمانداوە داهات زیاد بكرێ و خەرجی كەم بكرێتەوە، بەڵام ئەمە پرۆسەیەكی دوور و درێژە و لەوانەیە بە شەو و ڕۆژێك كۆتایی نەیەت. سوپاسی تێگەیشتنی هاووڵاتییانی خۆشەویست دەكەم كە هاوكارمان بوون و تێدەگەن ئەم قەیرانە دەستكردی هەرێمی كوردستان نییە، بەڵكوو زۆربەی وڵاتان رووبەرووی بوونەتەوە. دڵنیام بە جێبەجێكردنی ئەم پڕۆژانە و بە هاوكاریی هەموو لایەك دەتوانین زووتر لە كێشەكان دەربازمان ببێت و ژێرخانێكی باشتر بۆ ئابووریی كوردستان دروست بكەین و هەلی باشتر بۆ پێشخستنی دۆخی ئابووری لە هەرێمی كوردستان بێنینە كایەوە“.


سەرۆکی پێشووی مۆساد: هەوڵەکانی ناتانیاهو بۆ تێکدانی رێککەوتنی ئەتۆمی ئێران هەڵەبوون\nئافرایم هیلڤی سەرۆکی پێشووی دەزگای هەواڵگریی ئیسرائیل (مۆساد) رایگەیاند، کە بێنیامین ناتانیاهو سەرۆکوەزیرانی پێشووی وڵاتەکەی، هەڵەیەکی گەورەی کرد کاتێک هەوڵی تێکدانی رێککەوتنی ئەتۆمی ئێرانی دا.\nئافرایم هیلڤی لە دیمانەیەکیدا لەگەڵ رۆژنامەی هائارێتز باسی لە فشارەکانی ناتانیاهوو کرد بۆ کشانەوەی دۆناڵد ترەمپ سەرۆکی پێشووی ئەمریکا، لە رێککەوتنی ئەتۆمی لەگەڵ ئێران لە ساڵی 2018دا و وتی: "هەمیشە پێم وابوو کە هەڵەیەکی گەورە بووە کە فشار خرابوەسەر سەرترەمپ بۆ کشانەوە لە رێککەوتنەکە".\nئافرایم هیلڤی هەروەها باسی لەوە کرد دوای ئەوەی دۆناڵد ترەمپ لە رێککەوتنەکە کشایەوە، دۆخی دژبە ئێران بۆ ئەمریکا زۆر خراپتر بوو، چونکە لەگەڵ کشانەوەی واشنتۆن لە رێککەوتنەکە تاران زیاتر نزیکبووەوە لە چەکی ئەتۆمی.\nئێران و وڵاتانی پێنج کۆ یەک (ئەمریکا، رووسیا، فەڕەنسا، بەریتانیا، چین و ئەڵمانیا) لە ساڵی 2015دا رێککەوتنێکی ئەتۆمییان واژوو کرد، بەڵام دۆناڵد ترەمپ سەرۆکی پێشووی ئەمریکا، لە ساڵی 2018دا لەو رێککەوتنە کشایەوە.


"منداڵێك سویچەكانی باوكی دەبات و خۆی دەكێشێت بە چوار ئۆتۆمبێلدا" - تۆڕی میدیایی خەڵک\n“منداڵێك سویچەكانی باوكی دەبات و خۆی دەكێشێت بە چوار ئۆتۆمبێلدا”\nلە شاری هەولێر منداڵێك سویچەكانی باوكی دەبات و بەهۆی تیژڕۆیی لە كۆڵانەكان خۆی دەكێشێت بە 4 ئۆتۆمبێلی دیكەدا و دواتر وەردەگەڕێت.\nمقەدەم فازڵ حاجی، بەڕێوەبەری ڕاگەیاندنی هاتووچۆی هەولێر بۆ (خەڵك) ئاماژەی بەوەكرد، بەیانی ئەمڕۆ چوار شەممە لە كاتژمێر 10:30 خوولەك لەناو گەڕەكی 32ی پاڕكی هەولێر لەیەكێك لەكۆڵانە لاوەكیەكان هەرزەكارێكی تەمەن 14ساڵ بەئۆتۆمبێلێكی جۆری نیسانی تایبەتەوە خۆی كێشا بە 4 ئۆتۆمبێلی وەستاو لەبەردەرگای ماڵەكان و لەدواییش بەهۆی خێراییە زۆرەكەیەوە كۆنتڕۆڵی لەدەستدا و وەرگەڕا.\nڕاشیگەیاند، ڕوداوەكە زیانێكی گیانی نەبوو، بەڵام زیانێكی ماددی زۆری لێ كەوتەوە و ترس و دڵەڕاوكێیەكی زۆریش كەوتە دڵی دانیشتوانی گەڕەكەكە.\nئاماژەی بەوەشكرد، لەكاتی لێكۆڵینەوەش سەبارەت بەچۆنیەتی ڕێگاپێدان بەمنداڵێك بەلێخوڕین لەكاتێك لەڕووی عەقلیەوە تەنانەت كامل نەبوە، بەداخەوە هەمان ئەو قسەیەمان بیستەوە، كە لەئەزەلەوە دەیبیستین و نەگۆڕاوە، ئەویش ئەوەشە، “وەڵلا ئاگامان لێنەبوە بەدزی سویچی لەگیرفانی باوكی دەرهێناوە”.


ناوەڕۆكی كۆبوونەوەی نێوان لاهور شێخ جەنگی و سەڵاحەدین بەهادین ئاشكرا كرا – تۆڕی میدیایی خەڵک\n2020/06/27 - 10:07 PM\nئەمڕۆ وەفدی یەكێتیی نیشتمانیی كوردستان بەسەرۆكایەتی لاهور شێخ جەنگی هاوسەرۆكی یەكێتی لەسلێمانی سەردانی سەڵاحەدین محەمەد بەهادین ئەمینداری گشتی یەكگرتووی ئیسلامی كوردستانیان كرد.\nبەگوێرەی زانیارییەكان ناوەڕۆكی كۆبوونەوەكە پەیوەستە بەدۆخی ژیانی هاووڵاتیان و تاووتوێكردنی پرسی كشانەوە و یان مانەوە لە حكومەتی هەرێمی كوردستان و داهاتووی حكومەت.\nهەر بەگوێرەی زانیارییەكان، یەكێتی لەگەڵ یەكگرتوو و لایەنەكانی تر تاووتوێی ئەو بژاردانە دەكات، كە هەفتەی ڕابردوودا لە تویتێكدا هاوسەرۆكی یەكێتی ئاشكرایكردن و ڕایگەیاند: “ئەگەر حكومەتی هەرێم لەگەڵ بەغدا نەگاتە ڕێككەوتن، شەفافییەتی نەبێت لە خەرجی و داهات، یەكێتی ناچێتە ژێر باری مووچە بڕین. هەڵپەساردنی بەشداری لە پەرلەمان و حكومەت و، هەڵبژاردنی پێشوەخت یەكێك دەبێ لە بژاردەكانمان”.\nبڕیارە دوای ئەم كۆبوونەوەیە هاوسەرۆكی یەكێتی سەردانی لایەنەكانی تریش بكات.\nبەغداحكومەتی هەرێمی كوردستانسەڵاحەدین محەمەد بەهادینلاهور شێخ جەنگییەكگرتووی ئیسلامی كوردستانیەكێتیی نیشتمانیی كوردستان


کرانەوەی باڵوێزخانە نوێیەکەی ئەمریکا لە قودسی داگیرکراو هاوڕێ کوشتوبڕی فەلەستینییەکان - SAHAR KURDISH (Sorani)\nکرانەوەی باڵوێزخانە نوێیەکەی ئەمریکا لە قودسی داگیرکراو هاوڕێ کوشتوبڕی فەلەستینییەکان\nئادار 14, 2018 19:58 Asia/Tehran\nڕێوڕەسمی گوێزرانەوە باڵوێزخانەی ئەمریکا لە تەلەبیب بۆ قودس لەکاتێکدا بەڕێوە چوو کە کوشتاری بەکۆمەڵی فەلەستینیان ئەنجامی گرتووە لەلایەن هێزەکانی رژیمی زایۆنیستی.\nدۆناڵد ترەمپی سەرۆکی ئەمریکا ڕۆژی شەشەمی دیسامبەری 2017 لە بڕیارێکی تەواو نایاساییدا ڕایگەیاند کە باڵوێزخانەی ئەمریکا لە سەرزەوییە داگیرکراوەکان، لە تێل ئەبیبەوە دەگوازرێتەوە بۆ بەیتولموقەددەس.\nبە تێپەڕینی شەش مانگ لەم بڕیارە، لە حاڵێکدا کە ژوماری شەهیدانی ئەمڕۆی فەلەستینی کە لە تێکهەڵچوونەکانی نێوان ئەوان و زایونیستەکان لە غەززە و لێواری ڕۆژئاوایی شەهید کراون، گەیشتووە بە 50 کەس، باڵوێزخانەی نوێیەکەی ئەمریکا لە قودسی داگیرکراو ڕۆژی دووشەممە بە بەڕێوەچوونی ڕێوڕەسمێک و بە ئامادەبوونی ئیڤانکا ترەمپی کچی سەرۆکی ئەمریکا و کۆشنەری هاوسەری، بە فەرمی کرایەوە.\nئەمە لەحاڵێکدایە کە زۆرێک لەو وڵاتانەی وا لەلایان تێل ئەبیبەوە بۆ ڕێوڕەسمی کرانەوەی باڵوێزخانەی ئەمریکا لە قودسی داگیرکراو، بانگهێشت کرابوون، لەوانە ڕووسیا، ئەڵمانیا، هۆڵەندا، ئیرلەند، مەکزیک، پورتوغال،سوێد و ... ئەم بانگهێشتنەیان ڕەت کردەوە تا هەم نەیارەتی خۆیان لەگەڵ ئەو بڕیارە ڕابگەینن و هەم ڕەخنەش بگرن لە بڕیارە یەک لایەنەکانی ترمپ و گرینگایەتی نەدانی بە کۆمەڵگای جیهانی.\nلە حەفتاهەمین ساڵوەگەڕی داگیرکرانی فەلەستین و هاوکات لە گەڵ گواستنەوەی باڵوێزخانەی ئەمریکا لە تەلابیبەوە بۆ قۆدسی داگیرکراو نەتەوەی فەلەستین بە ئامانجی ئیدانە کرانی کردەوەی ئەمریکا و پێداگری لە سەر مافی ڕەوای خۆیان سەبارەت بە گەڕانەوە بۆ زێدەکەیان خۆپیشاندانیان ساز دا .\nلە تێکهەڵچوونی قورسی نێوان فەلەستینان و سەربازانی زایۆنیست، لانیکەم 59 فەلەستینی بۆ وێنە دوو منداڵ شەهیدو زیاتر لە دوهەزار کەسیش بریندار بوون.\nگواستنەوەی باڵوێزخانەی ئەمریکا بۆ بەیتولموقەددەس، بنپێ کرانی هەموو بڕیارنامەکان و بەردەوام کردنی سەرەڕۆیی ترەمپە لە کۆمەڵگای جیهانیدا.\nبڕیارە یەک لایەنانەکانی ترەمپ سەبارەت بە پرسەکانی ڕۆژئاوای ئاسیا و لەوانە گواستنەوەی باڵوێزخانەکەی ئەمریکا لە تێل ئەبیبەوە بۆ بەیتولموقەددەس زیاتر لە هەر شتێک، هەڵکشانی ئاستی تووندوتیژی و ناپاوەجێی لە ڕۆژئاوای ئاسیادا بەدواوە دەبێ.\nئەمە لەحاڵێکدایە کە لەم ڕۆژانەی دواییدا، لە سنوورەکانی فەلەستینی داگیرکراو بە هۆی پەلاماری دڕندانەی زایونیستەکان بۆسەر فەلەستینییە ناڕازییەکان، ڕۆژانێكی پڕ لە خوێن و خوێن ڕشتن تێپەڕ دەبێت.\nئەمڕۆ و هاوکات لەگەڵ ڕۆژی نەگبەتی و بەڕێوەچوونی ڕێوڕەسمی گواستنەوەی باڵوێزخانەی ئەمریکا بۆ قودسی داگیرکراو، فەلەستینییەکان کۆبوونەوە و خۆپیشاندانێکی بەربڵاویان لە سنوورەکانی کەرتی غەززە و سەرزەوییە داگیرکراوەکاندا بەڕێوە برد.


ھەفتەی داھاتوو دەست بە خەرج کردنی بودجە دەکرێت\n2021-04-17 [01:15 AM]\nبریکاری پێشووی وەزارەتی دارایی حکوومەتی عێراق رایدەگەیەنێت، حکوومەتی عێراق ناتوانێ باج بخاتە سەر مووچە، بۆیە ھەفتەی داھاتوو دەست بە خەرجکردنی بودجە دەکرێت و پشکی ھەرێمی کوردستانیش رەوانە دەکرێت، چونکە ئەم ھەفتەیە وەزارەتی دارایی لە پێداچوونەوە و دەرکردنی رێنمایی بۆ بودجە، تەواو دەبێت.\nدکتۆر فازڵ نەبی، بۆ ماڵپەڕی فەرمیی پارتی دیموکراتی کوردستان گوتی، وەزیری دارایی عێراق نووسراوێکی بۆ ئەنجومەنی وەزیران ناردووە، کە باج لەسەر مووچەی فەرمانبەران دابنرێت، تەنھا ئەوانە نەبێت کە مووچەیان کەمە، بەڵام ئەمە پێچەوانەی یاسایە و ھیچ سەنەدێکی یاسایی نییە، بۆیە بڕیارەکە سەرناگرێت، چونکە پەرلەمانیش وەڵامیان داوەتەوە و ئەو داواکارییەیان ڕەت کردووەتەوە، بۆیە ئەگەر حکوومەت جێبەجێی بکات، کێشە دروست دەبێت و پەرلەمان بەڵگەی یاسایی لە بەردەستە، چونکە لە یاسای بودجەدا باسی باجدانان لەسەر مووچە نەکراوە.\nبریکاری پێشووی وەزارەتی دارایی حکوومەتی عێراق گوتیشی: "ئێستا بودجە لە وەزارەتی داراییە و لەبەر ئەوەی پەرلەمان دەستکاریی زۆری دەق و ماددەکانی نێو بودجەی کردووە، پێداچوونەوەیەکی باشی دەوێت. من پەیوەندیم بە وەزارەتی داراییەوە کرد و ئەوان باسیان لەوە کرد، کە ئەم ھەفتەیە وەزارەتی دارایی لە پێداچوونەوە بە یاسای بودجە و دەرکردنی رێنمایی تەواو دەبێت و ھەفتەی داھاتوو دەست بە خەرجکردنی دەکرێت".\nنەبی باسی لەوەش کرد: "لەگەڵ خەرجکردنی بودجە، لە ھەفتەی داھاتوودا پشکی ھەرێمی کوردستانیش خەرج دەکرێت، چونکە پشکی ھەرێمی کوردستان ناردنی ئاسانە و تەنھا ٢٥٠ھەزار بەرمیل نەوتی ھەرێم و نیوەی داھات، کە پارەکەی بۆ ئەم مانگە چەندە، حیساب دەکرێت و پشکی ھەرێم دیاری دەکرێت و پارەکە رەوانە دەکرێت، بۆیە کاتی زۆری وەکو پێشوو ناوێت و لە ماوەیەکی کەمدا خەرج دەکرێت، چونکە مانگانە بەپێی نرخی نەوت و داھاتی ھەرێمی کوردستان چەندە، ئەوەندە رەوانە دەکەن".\nدەشڵێ، گرنگە لیژنەیەکی ھاوبەش لە نێوان ھەرێم و بەغدا ھەبێت بۆ ناردنی پشکی ھەرێم لە بودجەدا، چونکە مانگانە گۆڕانکاری بەسەردا دێت و ئەگەر ئەو لیژنە ھەبێت، رێگە نادات ناردنی پشکی ھەرێمی کوردستان دوابکەوێت\nئەم هەواڵە 1186جار خوێندراوەتەوە


Kurdipedia - گۆڕان بە نیازی چیە\n📖 گۆڕان بە نیازی چیە | խումբ: Հոդվածներ | Հոդվածներ լեզու: 🏳 کوردیی ناوەڕاست\nهەڵبژاردنی خانەی راپەڕاندنی نویێ گۆڕان، هەرچەندە لە روی دەستوری بزوتنەوەکەوە، کارێکی ئاسایی و رۆتینی بو، کە دوو ساڵ جارێک پیادەئەکرێت، بەڵام بەهۆی باری خراپ و قەیرانی سەرکردایەتی لە حزبی کوردیدا، ئەم روداوە بو بەجێگای سەرنجی میدیاو ناوەندی سیاسی کوردستان.\nبە دیوی تریشدا لای خودی گۆڕانەکانیش مایەی هیواو وزەبەخشین و تەکانێکی گەورە بو لە ژیانی بزوتنەوەکەیاندا. پرسیارە گەورەکە، دوای تەواو بونی گەرموگوڕیی گۆڕانکاریەکە، ئەوەیە:\nئەم بزوتنەوەیە لە ئێستادا بەنیازی چیە و دەیەوێت چی بگۆڕێت؟ بە چ میتۆدێک کارئەکات و ئاراستەی سیاسەتەکانی بۆ کوێ دەبێت؟ گەر بەنیازی گۆڕانکاریشە، ئەی ئەبێ هێزە مرۆییەکەی چۆن بخاتەگەڕ، بەتایبەت پاش ئەو هەمو نیگەرانی و زویر بون و تەنانەت وازهێنانەش کە جەستەی گۆڕانی ماندو کردوە؟ وەک گۆڕانخوازێک و ئەندامێکی نوێی خانەی راپەڕاندن، ئەمەوێت بە کورتی خاڵ بخەمە سەر ئەو پیتانەی گۆڕان بەنیازە تۆخیان بکاتەوە: پێشتر، پیاوێکی پیری بەئەزمون، بە ورەی شۆڕشگێڕ و توانای گەنج و روحێکی یاخیەوە، توانی نەک هەر قەڵایەکی گەورەی بەرەنگاربونەوەو بەخشینەوەی هیوا بە ژیانێکی باشتر بنیات بنێت، بەڵکو توانی بە دڵفراوانیەوە، ئەو دامەزراوەیە گەشەپێبدات و لەسەرکەوتنێکەوە بۆ سەرکەوتنێکی تری ببات.\nلە ئێستادا ئەو گۆڕانە، هەم رابەرەکەی کۆچی کردوەو هەم دەنگ و سەنگی دابەزیوەو هەمیش کورسی پەرلەمانی بۆ نیوە داکشاوە. ئەرکی ستافی رابەرایەتی گۆڕانە(خانەو هەردوو جڤات) بە وردی لێکۆڵینەوە لە هۆکارەکانی ئەو دۆخە نوێیەی بزوتنەوەکە بکەن. بەڵام بەڕای من بەشی شێری پەیوەندی بە گوتاری بزوتنەوەکە هەیە بۆ دەرەوەی خۆی و کۆمەڵگا.\nگۆڕان چەقی جوڵەو گۆڕانکاریەکان بو، کە ئەوەش بە جەربەزەیی و وریایی و جورئەت و حەماسەوە پیادە دەکرا. ئێستای گۆڕان دەبێ بگەڕێتەوە سەر هەمان نەریت لە بەرهەمهێنانی جوڵە، لە قسەکردن لەسەر سەرجەم پرسە گرنگەکانی کۆمەڵگا، لە بونی گوتاری رونی ئازایانە، لە پەیوەستبونی ئەزەلی بە خەڵک و بەتایبەت زەحمەتکێشان و چینی مامناوەندی کۆمەڵگاوە. گرەوی بەهێزبونی گۆڕان و وەرگرتنەوەی متمانەی بەشێکی بەرفراوانی دۆست و لایەنگر و خەڵکی کوردستان، لەوەدایە گوتاری سیاسی بەهێز و رۆشن بەرهەمبهێنێت، خاوەنی جوڵەی سیاسی بەردەوام و ئازایانە بێت، سەنگەرێکی بەهێزی دەنگی ناڕەزایەتی و ریفۆرمخوازی و چاکەی گشتی بێت. گردەکەو بزوتنەوەکە ببنەوە قەڵایەکی قایمی هەمو دەنگێکی دڵسۆزانەی ئازادیخوازان.\nبەرامبەر ئەو کارە گرنگە، پێویستە گۆڕان پیاچونەوەیەکی ورد بە ژیانی ناوخۆیی خۆی بکات و وەک یەکەم تاقیکردنەوەی شێوازی ئاسۆیی حزبایەتی لە کوردستاندا، لە کۆنفرانسی گشتی داهاتویدا، ئەو کەلتور و پرەنسیپانە جێگیر بکات و ببێتە پێشەنگی گۆڕانکاری ریشەیی لە پەیکەرەی سەرکردایەتی و رابەرایەتی لە حزبی کوردیدا. پاراستنی شادەمارەکانی پەیکەرەی رێکخستنی ئێستای گۆڕان، واتە رابەرایەتی فەرشی و ئاسۆیی، ئەوەی کاک نەوشیروان و هاوڕێکانی بە وریاییەوە نەخشەیان بۆ کێشا، گرەنتی بەردەوامی گیانی گۆڕانکاری و هێنانە پێشەوەی وزەو توانای تازەو بەردەوامبونیەتی لەسەر پایە ئەسڵیەکانی خۆی، کە ئەوەش رێگە لە هیچ گۆڕانکاریەک ناگرێت لەهەر جومگەیەکی گۆڕان کە پێویستی بە پیاچونەوە بێت.\n 📡 | 🏳 کوردیی ناوەڕاست | په‌یسه‌رپرێس\n1. 👁 عەدنان عوسمان محەمەد\n➕ Ավելացրել է (Naliya Ibrahim) վրա Oct 8 2019 9:17AM\n👌 Այս հոդվածը վերանայվել է եւ թողարկվել է (Hawrê Baxewan) կողմից Oct 8 2019 9:37AM\n✍ Այս տարրը վերջերս թարմացվել է (Hawrê Baxewan) վրա: Oct 8 2019 9:37AM\n👁 Այս տարրը արդեն դիտվել 622 անգամ\n| Էջ սերունդ ժամանակ: 0,28 երկրորդ (ներ).


زایینی: ٠٥-٠١-٢٠١٥ - هەتاوی: ١٣٩٣/١٠/١٥ - ١٠:٥٨ تاران قه‌باره‌ی فۆنت:\nکوردستان میدیا: چالاکێکی مەزهەبیی کوردی خەڵکی مەهاباد، لەلایەن دادگای ئینقلابی ئەو شارەوە بە ٥ ساڵ زیندان مەحکووم کرا.\nبەپێی راپۆرتی ماڵپەڕی کوردستان میدیا، "ئیبراهیم قەدیری" چالاکی مەزهەبیی کورد لە دادگای ئینقلابی مەهابادە بە ٥ ساڵ زیندانی مەحکووم کرا و بۆ تێپەڕ کردنی حوکمەکەی بۆ زیندان راگوێزرا.\nتۆمەتی ئەم هاووڵاتییە کوردە لەلایەن دادگای ئینقلابەوە "چالاکیی مەزهەبی و پشتیوانی لە زیندانیانی مەزهەبیی بەندکراو لە زیندانی رەجایی شار" راگەیەندراوە.\nئەم هاووڵاتییە کوردە، لە سەرەتای ئەمساڵدا لە شاری مەهاباد لەلایەن هیزە ئەمنییەتییەکانەوە دەستبەسەر کرابوو.\nئیبراهیم قەدیری پێشتریش لە مانگی رەشەممەی ١٣٨٩ی هەتاویدا، لە لقی ٢٨ی دادگای ئینقلابی تاران بەدوو ساڵ زیندان مەحکووم کرا و لە زیندانی رەجایی شار حوکمەکەی تێپەڕ کردووە.\nلە درێژی پێشێلکاری مافی مرۆڤی کەمایەتییە ئایینی و ئیتنیکییەکان لە ئێران و بە تایبەت چالاکانی مەزهەبیی سوننی کوردستان، حوسێن ئیبراهیمی، ئەندامی مەکتەبی قورئان لە نزییکی گوندی "ئاختەتەر" سەربە بۆکان، لەلایەن مەئموورانی لیباس شەخسیی ئیدارەی ئیتلاعاتی رێژیمی ئێرانەوە کەوتووەتە بەر لێدان و دواتر رفێندراوە.\nشۆرای بەڕێوبەری مەکتەبی ئایینی رایگەیاندووە کە ئەم هاووڵاتییە کوردە پاش گواستنەوە بۆ گرتنگە، دوای ٣ کاتژمێر "ئەشکەنجە و لێپێچینەوە" بە چاوی داپۆشراو لە "شەقامی ئومید"ی بۆکان بەردراوە.\nچەند رۆژ پێشتریش، فواد شەوکەتییان، وریا خوسرەوی و مەجید رەحمانی سێ ئەندامی مەکتەبی قورئان، بۆ ئیدارەی ئیتلاعاتی شارەکانی سنە و بانە بانگهێشت کراون و لێپێچینەوەیان لێکراوە.


رەنگ و رووناکی و زمانی وێنە … نووسینی: د. نەزەند بەگیخانی، زانکۆی بریستل – Dengekan\nbyNazand Bagixan\tSeptember 30, 2016\tGeneral, Literature\n….هەڵوەستەیەک لەبەردەم هونەری رێبوار سەعیدا:تابلۆی ‘پەیامی خۆشەویستی’ وەک نموونە …..\nئاوێتەبوونێکی دینامیکییانەی رەنگ و رووناکی، هونەری فیگەر و گێڕانەوە، تێکەڵکردنی رەنگی گەرم و زیندوو و رۆشن بە فیگەر و هێماو و سیمبۆلی کوردی خاسیەتی سەرەکیی تابلۆکانی رێبوار سەعید-ن. فیگەرەکان لە جووڵەی بەردەوامدان، دەفڕن، پێیەکان لە زەوی جیا دەبنەوە و لە فەزا هاتوچۆ دەکەن، چاوەکان قووڵ و پەنهان، هاوتای دەستەکان بانگمان دەکەن، هەموو پێکەوە لە فەزایەکی فانتازی و تژی لە هارمۆنی لەگەڵمان دەدوێن.\nدەتوانین ئەزموونی رێبوار سەعید بەسەر سێ قۆناغ دابەش بکەین، قۆناغی زێد و سەرەتایی، قۆناغی شاخ و پێشمەرگایەتی لەگەڵ قۆناغی مەنفا (فەڕەنسا و بەریتانیا). رێبوار هەر لە منداڵییەوە ئاشنای هونەری دارتاشی و هەڵکەنین و خەلقکردن بووە، لە شت و کەرەستە سادەکان فیگەر و پەیکەر و مۆزایکی دروستکردووە. لەم قۆناغەدا رێبوار سەعید خۆی پێگەیاندووە، ئەو خولقێنەری ناسنامەی هونەرمەندیی خۆیەتی. لە قۆناغی پێشمەرگایەتیدا، رێبوار لەناو سروشتی بێپایان و دژواردا، لەپاڵ خەباتی سەختی رۆژانە، لە نزیکەوە جەنگ و مەرگی بینیوە، بەدەم خوێنی داچۆڕاو و لاشەی سارد و سڕی ئەو هاورێ پێشمەرگەیەی کە سەعاتێک پێشتر پێکەوە دانیشتوون و لەگەڵی دواوە و پێکەنیوە بێدەنگ گریاوە، ئەوەندە تەماشای کردووە کە نەک هەر لە نیگا و خەیاڵی دا ماوەتەوە، بەڵکو حەز و ئارەزوو و ئاهەکانیشی تۆمارکردووە و بە گیانی تەحەدداکردنی مەرگ لە تابلۆکانیدا دەیاننەخشێنێ و بەرجەستەیان دەکات. رێبوار سەعید لە هونەردا تەحەددای مەرگ دەکات و ئاهەکان و خەونی ئەوانەش دەردەبڕێ کە ژیان فریایان نەکەوت و زوو ئاوابوون. ئەم ئەزموونە واتای بوون و تێگەیشتن لە ناسکی و تەنکیی سنوری نێوان ژیان و مەرگ لە لای هونەرمەند بەهێز دەکات؛ ئەو بە هەستیارییەکی وجودیانە لە شتەکان نزیک دەبێتەوە، بە بەرائەتی منداڵانە ساتەکان دەگرێ و جوانییەکان دەخوێنێتەوە، پارچە ورد و خاشبووەکانی ژیانمان لە ئاوازێکی رەنگداردا کۆدەکاتەوە و وەک نەخشی مۆزایک دەیانکاتە تابلۆ.\nدواتر، ئەم دوو قۆناغەی هونەری رێبوار سەعید ئاوێتەی ئەزموونی کۆچ و ئاوارەیی و دابڕان و تەنیاییەکی دیکە دەبن، ئەزموونی مەنفا و بێگانەبوون. لێرەدا هونەری رێبوار سەعید دەگاتە ئاستێکی دیکەی زمان و دەربڕین؛ تێکەڵبوونی راستەوخۆشی بە هونەرمەندانی رۆژئاوا و ئەزموونی کار و چالاکیی هاوبەش لەگەڵیان، رێبوار سەعید باڵاتر دەکات و دەیهێنێتە ئاستی هونەرمەندێکی جیهانیی کە سنورەکانی خود و کوردستان دەبڕێ و دەکرێتەوە بەسەر جیهانێکی نوێ، جیهانێک کە گەردوون لە ئامێز دەگرێ. بەڵام لە گەردوونیبوونی هونەری رێبوار سەعید دا، رەنگ و هێـما و پیت و فۆرم و سیمبۆلی کوردی و رۆشنایی رۆژهەڵات هەمیشە ئامادەییان هەیە، ئەمەش نەک وەک لۆکالیبوون و داخران و خۆخواردنەوە، بەڵکو وەک هۆشیاری، هۆشیارییەکی نەتەوەیی و متمانەیەکی هونەری بۆ فراژووکردنی دونیای رەسەنی خود بۆ ئاستێکی باڵای وێنا و دەربڕین، بۆ ناساندنی رەنگ و سیمبۆل و کولتوری هونەریی کوردی و رۆژهەڵاتی بە جیهانی دەرەوە.\nلە رووبەری تابلۆکانی رێبوار سەعیدا فیگەر و ئەبستراکت ئاوێتە دەبن. فیگەرەکان تەنیا روخسار نین، جەستەیەکی سڕ نین، چاوەکان تەنیا سەریرمان ناکەن، بەڵکو چەشنی هونەری دراما فیگەرەکان لەگەڵمان دەدوێن، دواندنێکی پڕ لە پرسیار و سەرسوڕمان، هەندێ جار هاوار دەکەن، بەڵام هەمیشە تژین لە هارمۆنی و هێمنی. دەست و قۆڵ ئامادەییەکی سەرەکییان هەیە لە رووبەری تابلۆکانی رێبواردا؛ دەستەکان بە ئاسۆیی یا شاقوڵی لە رووبەری تابلۆدا رادەکشێن، بەڵام هیچ کات بێدەنگ و بەتاڵ نین، بەڵكو مۆنجەیان دێ لە پیت و پرسیار، پڕن لە حیکایەت و باسی تەنیایی مرۆڤ دەکەن لەناو سەحرای تەمەن، لەناو چۆڵایی وجود. دەست و پەنجە دوای دەم و چاو دەبنە چەقی دایەلۆگ و لە فەزایەکی پەنهاندا دێنە گۆ، بانگمان دەکەن بۆ ئامێز و گرتن، بۆ لاواندنەوەی تەنیایی مرۆڤ، تەنیایی خۆمان و ئەوانیدیکەش، بۆ رەواندنەوەی پەستی و بێهودەیی بوون، بۆ جوانکردنی ساتەکان و دوورکەوتنەوە لە رووبەری واقیع و هەرا و زەنای رۆژەکان.\nتابلۆی ‘پەیامی خۆشەویستی’ یەکێکە لەو تابلۆیانەی کە هەموو ئەو وەسف و لێکدانەوانەی سەرەوە لەخۆی دەگرێ. بەڵام ئەم تابلۆیە گوزارشت لە خاسیەتێکی سەرەکیی دیکەی هونەری رێبوار دەکات، ئەویش ئامادەیی فیگەری ژنە لە رووبەری تابلۆکانیدا. ‘پەیامی خۆشەویستی’ تێکەڵییەکە لە هونەری مۆدێرن و ئەبستراکت لەگەڵ فیگەر و رەنگی کوردەواری کە تایبەتمەندییەک دەبەخشن بە هونەری رێبوار سەعید و هەمیشە لە رۆژژئاوا و لە رۆژهەڵات دەناسرێتەوە. لە تابلۆکە ژنێک، کە بۆ من هێمای شەم-ی یار و خۆشەویستی وەلی دێوانەیە، بۆتە کارەکتەری سەرەکیی و چەق و جەوهەر. سەرەڕای کۆنتراست لە نێوان رەنگی پەمەیی و ئاڵی دەموچاوی فیگەرەکە لەگەڵ باکگراوندێکی شینباو و خۆڵەمێشیدا، سەرجەم رووبەری تابلۆکە هێمن و هاوسەنگە. قژ دەبێتە شەپۆڵ و لە فەزادا سەما دەکات، لە جووڵەیەکی بێپایاندا وەک رووبار دەکشێ، گیرۆدەمان ناکات، بەڵکو وەک شەپۆڵ دەمانبات. لە چواردەوری فیگەری ژندا، هێڵ و هێمای ئەبستراکت هەیە کە وەک کۆنتێکستی گشتی و زەمینی فیگەرەکە خۆدەنوێنن، نەک وەک گۆشەیەکی تەواو ئەبستراکت. لە راستیدا، ‘پەیامی خۆشەویستی’ دەبوایە ناوی تابلۆی ‘شەمی شەوان” بێ! ئەم تابلۆیە یەکێکە لە شاکارە نوێیەکانی رێبوار سەعید و ساڵی پار بۆ فێستیڤاڵی وەلی دێوانە لە سەید سادق ئامادەکراوە، واتە بۆ یادی شاعیرێکی پیاو، یادی عاشقێکی دێوانە کێشراوە. بەڵام ئەوەی سەرنجڕاکێشە ئەوەیە کە لە تابلۆکەدا پیاو وەک روخسار ئامادەیی نییە؛ ئامادەیی وەلی دێوانە لە چەند شیعرێک دایە کە بۆ یار و خۆشەویستەکەی نووسیوە و هونەرمەند بە شێوازی کالیگرافیی تایبەت وەک دەنکە زەنگییانە و بە وردی و سەرنجەوە دەیاهۆنێتەوە و دەیانکاتە گەردنی شەم، دەیانترازێنێتە کەلێن و رووبەری تابلۆکە. ژن لەم تابلۆیەدا تەنیا فۆرم و ئامادەییەکی بایۆلۆژی نییە، تەنیا لە جەستەدا کۆنابێتەوە، بەڵكو لە غیابی وەلی دێوانەدا، شەم دەبێتە جەوهەر، وەک روخسار و خەیاڵ و ماهیەتی عەشق و ژیان بەرجەستە دەبێ. رێبوار هۆشیارانە مامەڵەی لەگەل چیرۆکی عەشقی شەم و وەلی دێوانە کردووە؛ لە فێستیڤاڵی یادی وەلی دێوانەدا، شەم بۆتە چەقی ژیانی شاعیر و سەرتاپای بوونی داگیر دەکات. لە رێگای ئەم تابلۆیەوە رێبوار پێمان دەڵێ وەلی دێوانە هەروەکو چۆن وەک جنسی نێر لە رێگای ژنێکەوە دێتە وجود و لەدایک دەبێ، ئەوە وەک شاعیریش لە رێگای ژنەوە (لە رێگای شەم) لە دایکدەبێ و دەگاتە ئاستی ئافراندن و وەجد و عیرفان. هەرچەندە ئەزموونی وەلی دێوانە پڕە لە ئازاری جودایی و دابڕان و دووری لە خوشەویستی، بەڵام شەم- ی یار ژیان و جیهانی وەلی دێوانەی پیاو دیاری دەکات و مانا دەدات بە ناوەڕۆک و فۆرمی شیعرەکانی. لە کۆتایشدا، ئەو شیعرانە چ وەک ناوەڕۆک و چ وەک وێناکردنێکی هونەرییانە ئاوێتەی جەستەی شەم دەبنەوە؛ شەم لە فیگەری تابلۆکەدا بەرجەستە دەبێ و دەبێتە زەمینەی گشتی، دەبێتە دایک و فریادرەس، دەبێتە سیمبۆلی هەڵسانەوە و ئازادی. رێبوار بە هۆشیارییەوە لە یادی وەلی دێوانەدا شەم دەژیێنێتەوە، مێژوو راست دەکاتەوە، قوربانییەکان دێنێتەوە ناو فەزای گشتی و تاکە بێدەنگ و کپکراوەکان دەهێنیتە زمان و ئاخاوتن. ئێمە لە واقیعدا شەم ناناسین و تەنیا لە چوارچێوە و خەیاڵ و بیر و شیعرەکانی وەلی دێوانەوە وێنای دەکەین، بەڵام رێبوار شەم لە شاراوەیی و نادیاری دەردەهێنێ و لە بێدەنگیی ئەودا سیحرێک بەدی دەکات کە بەتینەوە دەیهێنێتە ئاستی وتن و وێناکردنێكی باڵا، ئاستی هەڵکشان و فراژووبوون. بێدەنگیی شەم چیتر واتای ‘بێباکی’ و ‘بێ مروەتی’ و ساردیی یار لەبەرامبەر هەست و ئارەزوو و عەشقی وەلی دێوانە ناگەیەنێ، بەڵکو مەودایەکی نادیاریی تراژیدیایەک دەگەیەنێ کە هونەرمەند دەیهێنێتە سەرەوە، ئەویش نەبوونی ئازادییە کە مرۆڤەکان، بەتایبەتی ژن، ناچار دەکات تەسلیم بە قەدەر بێ. رێبوار بە هێڵە لار و رەنگە زیندوو و رۆشنەکانی و فیگەرە سیحراوییەکەی شەم ئەو قەدەرە رەفز دەکاتەوە و ژن لە حوکمی مێژوو رزگار دەکات و پێمان دەڵێ کە شەم کارەکتەری سەرەکیی تراژیدیای ئەو عەشقە ناکامەیە؛ شەم خاوەنی حەز و ئارەزوو و ئازاری خۆی بووە، بەڵام بێ ”ئەلفاز’ بووە بە مانای نالی-یانە، بۆیە تەنیا لە شیعری وەلی دێوانەدا دەیبیستین و دەیبینین. لە تابلۆکەدا شەم وەک کارەکتەری سەرەکی دێتە لامان و لەگەڵمان دەدوێ، مەودای شاراوەی عەشقی خۆی و ئازارەکانی ژن لە تراژیدیای عەشق دەدرکێنێ.\nلە دەوری فیگەری سەرەکیی کە لە شەم دا بەرجەستەیە، فەزایەکی ئەبستراکت هەیە. ئەبستراکتێک کە چەشنی کراسی چیتی ژنانی کوردەواری چنراوە. ئەمە دەبێتە ئاسمانی شەم و وەک پەنجەرە و تاقی کڵێساکان دەدرەوشێتەوە. ئەمەش کۆنتراست دروست دەکات لەگەڵ جیهانی ژێرەوەی تابلۆکە کە جیهانی ژێرزەمینە، جیهانی ئەودیوی دونیا و دەرەوەی سروشتە. لەم جیهانەی ژێرەوەدا بە شێوازێکی هەندەسییانە سێ خانەی رەش و زەردباو لە چینێکی دیکەی ئەبستراکتدا دەردەکەون. بەڵام ئەگەر زۆر سەرنجییان لێبدەین، دەبنە فیگەر و روخساری سێ مرۆڤی تژی لە زریکە و ئازار. ئەم روخسارانە لە رووی جێندەرییەوە شوناسیان نییە و دیار نییە ژنن یا پیاو. کە بە وردی سەرنجیان لێبدەین، چەشنی تابلۆی ‘هاوار’ ی ئێدڤارد مۆنک لە ناوەوە دەزریکێنن و لەرینەوەی دەنگیان دەگاتە گوێچکەمان و لە چاوە قووڵەکانیانەوە سەردەکات، ئەو چاوانەی کە هونەرمەند بە شێوازێکی مۆدێرن، شێوازی کیوبیستەکان وێنای کردوون. ئەم لێکدانەوەیە تەنیا یەکەم بۆچوون و رووانینە و دیمەنەکە رووانینی دوووەمیش دەگرێتە خۆی، چونکە لە هونەری رێبواردا تابلۆیەک چەندەها رووانین و لێکدانەوە پێشنیار دەکات. کاتێ زۆر سەیری ئەو سێ فیگەرەی جیهانی ژێرەوە دەکەین، هەمان ئەو چاوانە چەشنی پەنجەرە دەردەکەون و تەواوی دیمەنەکەش دەبێتە لادیواری ژوورێک، ژوورێکی لادێی کوردەواری؟ دیوارێکی سواخدراو بە گڵی زەرد و رەشبا و لە ناوەراستی چاوەکانیشدا و کەمێک خوارتر دەم و هاواری خنکاو دەبنە دەرگایەکی درێژ لە ناوەراستی دیمەنەکە وەک تاقێک دەتبەن بەرەو ئەودیو، ئەودیوی بیرکردنەوە و رامان، بۆ جووڵەی بەردەوام بەرەو شوێنێکی نادیار کە چارەنووسی هەموومانە،جیهانی ژێرزەمین. ئەمەش واتە چوون بۆ جیهانی مردووەکان، جیهانی ئێستای وەلی دێوانە کە عەشقە نەمر و بێپایانەکەی شەم لە سەرەوە بە زیندوویی هێشتۆیەتییەوە و خۆیشی لە نیگا و روخسار و دەست و پەنجەکانی شەمدا دەبینینەوە. ئەو سێ فیگەرە، جا چ وەک ژوور یا وەک سێ روخساری پڕئازار و وەحەشتناک، پەیامێکی گرنگ دەدرکێنن دەربارەی ئەوانیتر، دەربارەی چارەنووسی عەشق لە کۆمەڵگە داخراو و سنوردارەکاندا. فیگەرەکان ئەوانیترن، ئەو کەسانەن کە بە حوکمدانی عەشق و عاشقان زیندانیمان دەکەن، ژیانمان دەکەنە خانە و ژووری داخراو و بوونمان لە قالب دەدەن و ئارەزوو و حەز و خۆشەویستیمان لە خاچ دەدەن. رزگاربوون لەم زیندانە تەنیا لە ئاوابوون دایە، لە دەرچوون لەم ژوورانە و بڕینی دیوارەکان دایە کە دەبێ تێک بشکێندرێن بۆ گەیشتن بە ئازادی. دەرگا و تاقی شین و ئاسمانی سەر سەری شەم سیمبۆلی ئازادین، سیمبۆلی رەفزی واقیع و بەزاندنی سنورە هەمەجۆرەکانی بەردەم تاکن لە کۆمەڵگەیەکی عەشایری و خێڵەکی، ئەو سنورانەی کە رێگربوون لە بەیەکگەیشتنی شەم و وەلی دێوانەدا. لەم سیاقەدا، دەرگاکان بە رووی جیهانێکی خامۆش و نادیاردا دەکرێنەوە کە واتای نابوتی ژیان و نەبوونی نەمریی مرۆڤمان پێدەڵێن؛ ئەم دەرگایانە بۆ دەرچوونە بەرەو ناو بازنەی دووەمی ژیان، بازنەی مەرگ. پێمان دەڵێن، ئەگەر ژیان بە پڕی نەژیاین، ئەگەر عەشق یاساغ و قەدەغە بوو، ئەوە ژیان دەبێتە مەرگ و عەشقیش دەبێتە یادەوەری و چیڕۆکێکی تراژیدی کە لە یادەوەریدا دەمێنێتەوە. لە رێگای هونەری باڵاوە، هونەرمەند کارەکتەرەکان دەژێنێتەوە، دەیانهێنێتە گۆ و رزگاریان دەکات لە حوکمی ئەوانیتر، لە زیندانی عەشیرەت و خێل کە کۆسپ بوون لەبەردەم عەشقی شەم و وەلی دێوانەدا. کاتێ لە بەرامبەر تابلۆکە لە روخساری شەم رادەمێنم، دەیبینم کە دێتە گۆ و لەگەڵم دەدوێ، ئاهەکانی ژنبوون و عەشقم پێدەڵێ، پێمدەڵێ کە ژن لە عەشقدا دووجار قوربانییە: جارێک بە دابڕان لە خۆشەویستەکەی و جارێکیش بە حوکمدانی لە خەیاڵی گشتیدا کە ”بێ مروەتی و بێباکی” وێنای دەکەن. لە کۆمەڵگە داخراو و لەناو مرۆڤە لە قالبدراوەکاندا، عەشق تراژیدیایە و ژنیش کارەکتەری سەرەکیی ئەو تراژیدیایەیە. شەم نەک هەر نەگەیشت بە عاشقەکەی، بەڵکو لە خەیاڵی گشتیی پیاو/کۆمەڵگە وەک بێباک و سارد و بێ مروەت وێنا کرا، ئەمەش بە پلەی یەکەم لەبەرئەوە بووە کە ئەو نەیتوانیوە گوزارشت لەخۆی و خەون و ئازار و ئارەزووەکانی خۆی بکات. کاتێ هونەرمەند رێبوار سەعید لە رووبەری تابلۆیەکی تایبەت بە یادی وەلی دێوانە زیندووی دەکاتەوە، شەم فراژوو دەبێ بۆ ئاستی وتن و درکاندنی راستییەکان، دەبێتە پنتی گەرمایی رەنگەکان و لە چەقی رووبەری تابلۆکەدا رۆشنایی خۆیمان پێدەبەخشێ. ئایا رێبوار سەعید لەم وێناکردنەی شەمدا دەیەوێ نادادوەرییەکانی مێژوو راست بکاتەوە؟ وەڵامی ئەمە نازانین، بەڵام دەزانین کە ئەو رووانینمان دەگۆڕێ بۆ شەم و وەلی و عەشق لە کۆمەڵگە داخراوەکاندا. دیمەنەکانی چینی ژێرەوەش ناسروشتین، ئەمەش بە مانای ئەوە نییە کە دیمەنی سوریالیستی بن، بەڵکو هەروەکو ئەپۆلینیێر دەربارەی هونەری مارک شاگال دەڵێ، دیمەنێکن کە گەورەترن لە واقیع، تەجاوزی واقیع و سروشت دەکەن.\nلە تابلۆکە بە گشتی، هێڵەکان لار و گۆشەکان بێ جووڵە و رێک نین، ئەمە جگە لە ستایلێکی هونەری، خاسیەتێکە لە لای هونەرمەند چەشنی رەتکردنەوەی قەدەر و تەکان بەرەو پێشەوە، واتە بە پێچەوانەی هێڵ و ئاراستە سەپێنراوەکان (لە رووی هونەری و لە رووی کۆمەڵایەتیشەوە) دەربڕینی ناڕەزاییە بەرامبەر بە دیفاکتۆی هونەری و کۆمەڵگەیی. ئەم خاسیەتە و زاڵیی رەنگە گەرم و زیندووەکان هاوتا لەیەک کات سیمای مۆدێرنیتی و سیمای لۆکالی و کوردەواریی هونەری رێبوار دەردەخەن. رێبوار کە بڕوانامەی دکتۆرای لە هونەری تەشکیلی لە زانکۆی میدڵسێکس وەرگرتووە، جگە لە ئەزموونی تابلۆ و وێنەکێشان، لە تیۆریی رەنگیش پسپۆڕە. ئەو دەزانێ کە تێکەڵکردنی زەرد و شین، بەیەکگەیاندنی جەمسەری گەرم و ساردی بوونە، تێکەڵکردنی کۆنتراستەکانە، بەیەکگەیاندنی جەمسەرە جیاوازەکانی گەردوونە، بەیەکگەیاندنی مرۆڤەکانە لە ئاستە جیاواز و جێندەرییەکاندا، بەیەکگەیشتنی ژن و پیاوە، یین و یانگ بە پێی فەلسەفەی تاویست. ئەمەش واتە یەکبوون، واتە وەحدە و تەکاموڵ و یەکتری تەواوکردن، چونکە بە پێی فەلسەفەی رۆژهەڵاتی، راستە ژن و پیاو، یین و یانگ، دوو کاتیگۆریی گەردوونین، وەک دوو ئەتۆم، بەڵام بەجیا و لە دەرەوەی یەکتری وەک دووانەکی بوونیان نیە، بەڵکو لە تێکەڵبوون و یەکبووندا تەواو و پڕ دەبن و دەگەن بە تەکاموڵ.\nرەنگ لە لای رێبوار بێ لایەن نییە، بەڵکو بە شێوازێکی درامییانە بەکاریان دێنێ. ئەو رەنگە ساف و سروشتییەکان تێکەڵ بە رەش و خۆڵەمێشی دەکات و دەیانباتە دەرەوەی سنوری بێ لایەنی. زەرد و رەنگە رۆشنەکان رووناکتر دەبنەوە و لە تەنیشتشیان چەند چینێک لە تۆنی تۆخ دەخولقێنێ کە بە لەمسەیەک لە رەنگە رووناکەکان رۆشناییەکی نوێیان پێدەبەخشێ. ئەمەش جووڵەیەک دروست دەکات لە تابلۆکە کە جگە لە جووڵەی هێڵ و هێما و فیگەرەکان، دەبێتە جووڵەی سێبەر و رۆشنایی، جووڵەی گەرمی و ساردی. هەمووی پێکەوە هارمۆنییان لێدەڕژێ کە چاو ختوکە دەدات و نیگا دەوروژێنێت و رۆح دەهێنێتە خرۆشان. ئەم هارمۆنییەی رەنگ بەر هەموومان دەکەوێ، هەموومان دەگرێتەوە بە منداڵ و گەورە و کورد و ناکورد؛ سەرەڕای جیاوازیی تەمەن و ئەسڵ و رەگەز و بۆچوون، جیاوازیی تێگەیشتن و رووانینەکان پێکەوە کۆدەکاتەوە. ئەمە خاسیەتێکی سەرەکیی تابلۆکانی رێبوار سەعیدە. تابلۆی ‘پەیامی خۆشەویستی’ و چەند تابلۆیەکی دیکەی رێبوار کە ماڵەکەی منیان ئاوەدان کردۆتەوە، زۆرجار دەبنە شوێنی سەرنج و گفتوگۆی میوانە بیانییەکانم بە فەڕەنس و ئینگلیز و ئەمریکی و هیندیی و مەکسیکی و چینی و سکاندناڤیەوە، بە پیر و گەنج و مێردمنداڵەوە، کە دێنە ژووەرەوە سەیری تابلۆکان دەکەن، یەکسەر بەر ئەو جوانی و هارمۆنیایە دەکەون و بە سەرسوڕمانەوە گوزارشت لە ئێستێتیکای تابلۆکان دەکەن، هەست بە ئارامییەکی دەروونی و رۆحی و وزەیەکی پۆزەتیڤ دەکەن، هەروەک لەبەرامبەر تەکاموڵ.\nتابلۆی ‘پەیامی خۆشەویستی’ وابەستەیی رێبوار سەعید بۆ شیعر و خۆشەویستیی ئەو بۆ جیهانی وەلی دێوانە پیشان دەدا، گوزارشتە لە خۆشەویستیی هونەرمەند بۆ ئەدەب و کولتوری خۆی، هی زێدی خۆی و نیشتمانەکەی. شیعر ئامادەییەکی گەورەی هەیە لە تابلۆکانی رێبواردا، ئەمەش هەر سێ قۆناغی ژیانی هونەری رێبوار سەعید دەگرێتەوە. ئەو وەک شاعیر کەمتر دەردەکەوێ، بەڵام خۆی شاعیرە و خاوەنی دیوانە. کەم کەس رێبوار وەک شاعیر دەناسێ، بەڵام ئەوەی بە وردی و چاوی هونەرییەوە سەیری تابلۆکانی بکات، شاعیریەتی ئەو بەدی دەکات کە لە تابلۆکان دەرژێت.\nلە کۆتاییدا، دەمەوێ ئەوە بڵێم کە رێبوار سەعید رەوت و بزووتنەوەیەکی هونەری تاک و دیاریکراو پەیڕەو ناکات. هونەری ئەو تێکەڵییەکی هاوسەنگە لە رەوتە جیاوازەکانی وەکو ریالیزم و ئەبستراکت و گۆشە هەندەسەییەکانی کیوبیزم و کاریگەرییەکانی هونەر و مۆزایکی رۆژهەڵاتی و فۆرم و رەنگە گەرمەکانی کوردی و کڵێسای کاتۆلیکی و ئیستێتیکای منداڵی و فیگەری شاگالی.\nتێبینی: ئەم وتارە لە هەفتەنامەی رەخنەی چاودێر بە دوو بەش بڵاوبۆتەوە، لە رۆژانی ١٩ و ٢٦ ی سێپتێمبەری ٢٠١٦\nPrevious نه‌ريتسالارى … کوردستان عومەر\nNext سیاسه‌تی هه‌ڵچوو…….كۆمه‌ڵگه‌ی هه‌ڵچوو!! … محه‌مه‌د ته‌ها حوسێن\nدوو چــۆلــەکــە … محەمەد بەرزی\nAug 7, 2019\tClosed\nخه‌زانێكی سه‌وز … سه‌ردار جاف\nهه‌ڵهاتن له پێناو ده‌ستكه‌وتنی ئیقامه … ئامادەکردنی: هەژار\nتاڵەبانیی، چۆن ٣٥ ساڵ، نەوشیروانی بەکارهێنا؟ …2 … کامیار سابیر\nFeb 24, 2019\tClosed\nئیبراهیم ئەمین باڵدار … شیعر بــۆ منداڵان ڕۆستەم خامۆش\nبەرەو تەکنۆماڵ و زۆرینەی کۆنتڕۆڵکراو … ئارام قادر صابیر\nMay 7, 2020\tClosed\nده‌سپێك له چیڕۆكی (دوایین شه‌وی مینا)ی تێكۆشه‌ر خالید_دا … سه‌دیق سه‌عید ڕواندزی


فەرماندەیی یەکینەکانی پاراستنی ڕۆژهەڵاتی کوردستان(یەرەکە) ئاشكرایكرد كە لەهێرشە ئاسمانییەكەی رۆژی 7ی ئەم مانگەی توركیادا لە سنوری قەزای ماوەتی ناوچەی شارباژێر، حەوت گەریلاو دو گەنجی وڵاتپارێز شەهیدبون و دەشڵێت: لەو هێرشانەدا دەستی سیخوڕی ناوخۆیی هەیە.\nئاوێنە: فەرماندەیی یەکینەکانی پاراستنی ڕۆژهەڵاتی کوردستان(یەرەکە)، ئەمڕۆ دوشەممە، لە راگەیەنەدراوێكدا ئاشكرایكرد: رۆژی ٧ی ئەم مانگە، فرۆکە جەنگیەکانی توركیا لە سنوری شارباژێر نزیک چیای “باڵۆسە”یان بوردومان کرد، لەو هێرشەدا یەکینەیەکمان کە لە سەر ئەرک بون، بوونە ئامانجی فرۆکە جەنگییەکان ولە ئەنجامدا حەوت هەڤاڵمان لە گەڵ دو گەنجی وڵاتپارێزی باشوری کوردستان شەهید بون کە دواتر ناسنامەی هەڤاڵانی شەهیدمان لە کاتێکی نیزیکدا ڕادەگەیەنین.\nیەرەكە ئاماژەی بەوەداوە كە لەو ناوچانەی شارباژێر تەنها گەریلاكانی ئەوان و پژاكی لێیە و تورکیا بە بیانوی بێبنەما و نابەجێی هێرش دەکاتە سەر هێزەکانمان لە ناوچەی ئاسۆس، کە ئەوەش تەنها لە چوارچێوەی پاکتاوکردنی کوردی ئازادەو پێشگرتنە لە تێکۆشانی ئازادی و دیموکراسی گەلەکەمان لە رۆژهەڵاتی کوردستان.\nجەختیشی كردۆتەوە كە شەهیدكردنی ئەو هەڤاڵانەیان دەستی سیخوڕی ناوخۆیی تێدایە.\nجەختیشی كردۆتەوە كە "وەکو یەکینەکانی پاراستنی رۆژهەڵاتی کوردستان لە بەرانبەر ئەم هێرشەو هەبونی سیخوڕان بێدەنگ نابین و بێوەڵامیان ناهێڵینەوە."


כורדיפדיה - 📅 כרונולוגיה של אירועים - 26-10\n01020304050607080910111213141516171819202122232425262728293031 - 010203040506070809101112 - 20202019201820172016201520142013201120052004200319991998198819871983197819711958193118201733\n📂 26 October ▾\n1. 👁 یاداشتنامەی کۆمەلێک نووسەری کورد بۆ کونسوڵخانەی فەرەنسا لە هەرێمی کوردستان\nچەتەکانی تورک، کچە شەڕڤانێک بەبرینداری دیل دەکەن و سووکایەتیی پێدەکەن\n1. 👁 بشار جوهر (ألدار حسكة)\n2. 👁 بشار كيكي (ريدور افاشين)\n3. 👁 بەشار کیکی (ڕێدوور ئاڤاشین)\n4. 👁 فەریدە ئەحمەد\n5. 👁 مەقبولە گولەر\nلەباڵەكایەتی و برادۆست لافاو زیانی زۆری لێدەكەوێتەوە\n- ئەمڕۆ پۆلیسی تورکیا هەڵیکوتایە سەر چەندین ماڵی هاووڵاتییان و سیاسەتمەدارانی کورد لە قەرس و چەندین کەسی دەستگیرکرد. ناوی سیاسەتمەدارە دەستگیرکراوەکان: شافاک ئۆزالن پەرلەمانتاری پێشووی هەدەپەهەدەپە، جەنگیز ئالانی هاوسەرۆکی دەبەپە لە شاری قەرس، ئەکرەم ساڤجی هاوسەرۆکی هەدەپە لە شاری قەرس، جەنگیز تۆپباشی هاوسەرۆکی پێشووی هەدەپە لە شاری قەرس، حەیاتی مەتمەت ئۆغڵو راوێژکاری ئایهان بیلگەن سەرۆکی فراکسیۆنی هەدەپە لە پەرلەمانی تورکیا. ئەو کەسە دەستگیرکراوانە براون بۆ بەڕێوەبەرایەتیی ئاسایشی شاری قەرس.\n- لە ئامەدئامەد کۆنگرەی، ئامەد: کۆمەڵگە، مێژوو و ئابووری بەڕێوەدەچیت. لە کۆنگرەکەدا 130 پسپۆڕ و مامۆستای زانکۆ لە هەشت وڵاتی جیاواز تاوتوێی تایبەتمەندییەکانی ئامەد دەکەن.\n- کۆڵبەرکۆڵبەرێکی کورد بە ناوی ئەدیب حوسێنی خەڵکی گوندی بلوجوک سەر بە ناوچەی قوتوور لە شاری خۆی بە تەقەی ڕاستەوخۆی هێزە نیزامییەکانی حکوومەتی گیانی لە دەست دا.\n- کۆڵبەرێکی کورد بە ناوی موزەفەر حوسێنی تەمەن 35 ساڵ کوڕی عەلی خەڵکی گوندی گسیان سەر بە ناوچەی مەرگەوەڕی ورمێورمێ لە کاتی کۆڵبەریدا بە هۆی سەرمابردوویی گیانی لە دەست دا.\n- پاش هەڵوەشاندنەوەی فێستیڤاڵی هەنار لە بەشی باینگان، ئەم جارەش فێستیڤاڵی هەنار لە گوندی داریان بە هۆی گوشاری پێشنوێژی هەینیی پاوەپاوە و ناوەندە حکوومەتییەکان هەڵوەشایەوە. ئەو ڕێوەرەسمە بڕیاربوو، ئەمڕۆ بەڕێوە بچێت و شوێنی ڕێوەڕەسمەکە نگین هورامان کە بەرپرسایەتی بەڕێوەچوونی ئەم ڕێورەسمە لە ئەستۆدا بووە، بە بڵاوکردنەوەی ڕاگەیاندراوێک، ڕایگەیاند: بە هۆی سرنج و تێبینیی هێندێک لە کەسایەتییەکان و نەدانی مۆڵەتی پێویست لە لایەن فەرمانداریی شاری پاوە و دەزگا پەیوەندییدارەکان، فێستیڤاڵی هەناری داریان هەڵوەشایەوە.\n- لە شەوی رابردووەوە، بەهۆی بارینی بارانێکی بەخوڕ لافاو لە شارەدێی سمیلانسمیلان روویدا و بەهۆیەوە بە دەیان کەس لە دانیشتووانی ناوچەکە ماڵەکانیان جێهێشت و پەیوەندی 14 گوندیش لەگەڵ سەنتەری ناحیەکە پچڕاوە.\n- لە سنوری شارۆچکەی پشدەر لەکاتی سەرقاڵبوونی هاوڵاتیەک بە کۆکردنەوەی دار، لافاو لەگەڵ خۆیدا بردی و دوای دوو کاتژمێر و بردنی بۆ مەودای یەک کیلۆمەتر هاوڵاتیەکە ڕزگار کرا.\n- لە سنوری شارەدێی سیدەکانسیدەکان تەرمی دوو هاووڵاتی دۆزانەوە کە لافاو هێناونی و یەکێکیشیان ژنە. تەرمەکان نەناسراونەتەوەو ناشزانرێت کێن، چونکە بەهۆی لافاوەکەوە هیچ کەسێک لەناوچەکە گیانی لەدەستنەداوە، بەڵام پێدەچێت تەرمی ئەو کەسانە بێت کە پێشتر بەهۆی بۆردومانەکانی تورکیاوە شەهید بوون.\n- لافاوێکی بەهێز دۆڵی سورەدێی لە بناری قەندیلقەندیلی گرتەوە و هاوسەرۆکی شارەوانی بناری قەندیلیش دەڵێتلافاوەکە زیاتر 15 خانووی وێران کردووە دوو پردوو و دوو ئۆتۆمبێلیشی ڕاماڵیوە.\n- خاوەنی ئەو دوکانانەی بازاڕی لەنگەی هەولێرهەولێر کە دوێنێ دوکانەکانیان سوتا، خۆپیشاندانیان دەستپێکردو داوا دەکەن بەهۆی ئەو زیانە زۆرەی بەریان کەوتووە قەرەبوو بکرێنەوە.\n- بەپێی راپۆرتێک کە سایتی The daily mealی بریتانی بڵاو کردووتەوە شاری هەولیر پێنجەم شاری ئارامی جیهانە لە رووی سەردانی گەشتیارەوە لە کۆی 50 شاری ئارام لەسەرانسەری جیهاندا.\n- ئەمڕۆ ماراسۆنی نێودەوڵەتی هەولێر، لە ژێر درووشمی ئاشتی و ئارامی و ئاوەدانی لە ناوەندی هەولێر بە بەشداریی هەزاران کەس بەڕێوەچوو. ماراسۆنەکە لە سێ پێشبڕکێ پێکهات، پێشبڕکێی 42 کیلۆمەتری لە شەقامی 60 مەتری، دوو پێشبڕکێی دیکەش لە دەوری پارکی سامی عەبدولڕەحمان بە 12 کیلۆمەتری و چوار کیلۆمەتری بەڕێوەچوو. هاوکات دەیان راکەری بیانی بەشدارییان لە ماراسۆنەکەدا کردووە، کە حەوتەمین ساڵە لە هەرێمی کوردستان ئەنجام دەدرێت.\n- سەرجەم گەشتەکانی فڕۆکەخانەی نێودەڵەوتی سلێمانیسلێمانی وەستان و بەڕێوەبەری ئه و فڕۆکەخانەیەش دەڵێت :بەهۆی خراپی کەشوهەواوە ناچاربووین سەرجەم گەشتەکان بوەستێنین.\n- بەڕێوەبەری فڕۆکەخانەی نێودەوڵەتی هەولێر لەبارەی راگرتن و دووبارە دەستپێکردنەوەی گەشتەکان راگەیاند، بەهۆی خۆڵبارینەوە بۆ ماوەی چەند کاژێرێک گەشتکردن لە فڕۆکەخانەکەمان وەستا و دواتر دەستیپێکردەوە.\n- بەڕێوەبەرایەتی هاتووچۆی هەولێر ئاگادارییەک بۆ هاونیشتمانیان و بە تایبەت شۆفێران بڵاودەکاتەوە و رایدەگەیێنێت، بەهۆی رەشەباوە یەکێک له تاوەرە سەرەکییەکانی کارەبای هەولێر لەڕێگەی سەرەکی هەولێر - مەخموورمەخموور لە نزیک گوندی منارە کەوتووەتە خوارەوە و بەهۆیەوە یەکێک له سایدەکانی رێگە‌کە گیراوە، بەڵام وەکو چارەسەرێکی کاتی دیوەکەی دیکەی شەقامەکە کراوەته و شۆفێران دەتوانن بە وریاییەوە هاتووچۆ بکەن.\n- ئێوارەی ئەمرۆ لە گوندی گوڵمکەوە-ی سەر بەشارەدێی شوان-ی پارێزگای کەرکوککەرکوک، شوانێکی بەنەتەوە عەرەب، کە تەمەنی 15 ساڵەو ناوی 'محمود فازل خەڵەف-ە' خنکا.\n- ئەمشەو، لەناو بازاڕی ئیسکانی شاری هەولێر تەقە لە ژن و مێردێک کراو پیاوەکە کوژرا.\n- هەژدەمین جڤاتی گشتیی کەنەکە لە شاری بارلۆ-ی هۆڵەندا بەڕێوەدەچێت. کۆبوونەوەکە 3 ڕۆژ بەردەوام دەبێت و لە کوردستان و ئەورووپاوەپاوە سەدان ئەندام بەشدارییان تێدا کردووە.\n- سەرۆکی ئەمریکا دەڵێت، هەنگاوەکانی ئیدارەکەی لە بەرامبەر حکومەتی ئێراندا کاریگەری گەورەیان هەبووە و گوتی: لە 5ی تشرینی دووەمدا تەواوی سزاکان بە سەر ئێراندا دەسەپێنینەوە.\n1. 👁 پەیامێکی بەپەلە بۆ بەهاناوەچوونی زیانلێکەوتووانی لافاوەکانی بناری قەندیل و دۆڵی شاورێ\n2. 👁 گەردەلوولی جزیر: 6 چەتەی داعش کوژران 26-10-2018\n3. 👁 هەپەگە: لە سیدەکان و چەلێ 8 ڕەبایە تێکدران و 18 سەربازی تورکیا کوژران\n1. 👁 سلێمانی: ڕێژەی هاوردەکردنی گۆشتی پەلەوەر کەمیکرووە\n2. 👁 لافاو زیانی بە گوندەکانی قەندیل و سیدەکان گەیاندووە\n3. 👁 ڕاپۆرتێک لەبارەی کۆمەڵکوژیی ئێزدییەکانەوە بڵاوکرایەوە\n4. 👁 کارگەکانی خۆشکردنی پێستە لە کوردستان بەرەوڕووی داخستن دەبنەوە\nبانگهێشتنی ئەندامانی پەڕڵەمانی کوردستان بۆ کۆبوونەوە\n- بەرپرسی راگەیاندن و چاپەمەنی هێزەکانی پاراستنی گەل (هەپەگەهەپەگە) رایگەیاند، لەشەڕ و پێکدادانی نێوان هێزەکانمان و سەربازانی تورکیادا لە ناوچەی قەرەگۆڵ و باژێڕگە و چەلێ 10 سەرباز کوژران.\n- عەلی ئەشرەف دەروێشیانعەلی ئەشرەف دەروێشیان، چیرۆکنووس و لێکۆڵەری کرماشانکرماشانی لە یەکێکی لە نەخۆشخانەکانی شاری کەرەجی ئێران کۆچی دوایی کرد.\n- وەحید باکوزیوەحید باکوزی بەرپرسی لقی 17ی پارتی و ئەندامی سەرکردایەتی پارتی لە شەڕەکەی زوممارزوممار شەهید بوو.\n- حەیدەر عەبادیحەیدەر عەبادی پێشنیارێکی حکومەتی هەرێم بۆ سڕکردنی ئەنجامەکانی ریفراندۆمی سەربەخۆیی رەتکردەوە و سوربونی خۆی لەسەر هەڵوەشاندنەوەی تەواوی ریفراندۆمەکە دوپاتکردەوە.\n- ئەنجوومەنی ئاسایشی هەرێمی کوردستان رایگەیاند، هێزەکانی حەشدی شەعبی پشتیوانیلێکراو لەلایەن ئێران لە زوممارزوممار، بۆردوومانی هێزەکانی پێشمەرگە دەکەن. راشیگەیاندووە، دوو تانکی هێزەکانی حەشدی شەعبیحەشدی شەعبی لەلایەن پێشمەرگەوە تێکشکێندرواون.\n- سەرچاوەکان باس لەوەدەکەن کە لە زوممار و رەبیعە حەشدی شەعبی نزیکەی 150 کوژراو و برینداریان هەیە.\n- شەر لەنێوان سوپای عێراق و پێشمەرگە لە پردێپردێ روویدا و هەندێک سەرچاوە باسی کوژرانی 9 چەکداری حەشدی شەعبی دەکەن.\n- نوسینگەی سەرۆکی ئەنجومەنی نوێنەرانی ویلایەتە یەکگرتوەکانی ئەمریکا بەیاننامەیەکی بڵاوکردەوە و تیایدا داوای لە حکومەتی عێراق کردوە، بەدەنگ بەیاننامەکەی حکومەتی هەرێمەوە بچێت و پێشنیاری سڕکردنی ئەنجامی ریفراندۆمریفراندۆم و دەستپێکردنەوەی گفتوگۆ پەسەندبکات.\n- کۆبوونەوەی پەڕڵەمانی کوردستانپەڕڵەمانی کوردستان دواخرا.\n- فەڕەنسا رایدەگەیەنێت، پێشنیارەکەی کوردستان بۆ سڕکردنی ئەنجامەکانی ریفراندۆم و کردنەوەی گفتوگۆ لەگەڵ بەغدا هەنگاوێکی ئەرێنییە.\n- وەزیری دەرەوەی تورکیا رایدەگەیەنێت، پێشنیاری سڕکردنی ئەنجامەکانی ریفراندۆم هەنگاوێکی گرنگە، بەڵام بەس نیە و دەبێت هەڵبوەشێتەوە.\n- هێزەکانی پێشمەرگە چوونە ناو شارۆچکەی مەخمورمەخمور، شەڕ لەنێوان پێشمەرگە و هێزە عێراقییەکاندا بە سەختیی بەردەوامە.\n- لە شاری یاری هەڵەبجەهەڵەبجە و بەئامادەبوونی وەزیری کشتوکاڵ سەرچاوەکانی ئاوی حکومەتی هەرێمی کوردستان، پارێزگار، قایمقامی هەڵەبجە و بەشێک لە بەرپرسانی حکومی و حزبی و ژمارەیەکی بەرچاو لە هاوڵاتیانی سنورەکە، سێیەمین فیستیڤاڵی تایبەت بە بەرهەمە کشتوکاڵییەکانی شاری هەڵەبجە بەڕێوەچوو.\n- وتەبێژی وەزارەتی پێشمەرگە رایدەگەیەنێت، ئه و هێزە پێنج هەزار کەسییەی لە دەشتی نەینەوا بۆ عەرەبەکان دروستکرا، ئێستاش پاڵپشتی لەهێزەکانی پێشمەرگە دەکەن و رەتیشیکردەوە، ئه و هێزە چووبێتنە ریزەکانی حەشدی شەعبییەوە.\n- رێکخراوی نەتەوە یەکگرتووەکان لەعێراق رایگەیاند: دوای بەدەستگەیشتنی راگەیەندراوەکەی حکومەتی هەرێمی کوردستان لەباری سڕکردنی ریفراندۆم و راگرتنی شەڕ و دەستکردن بە دیالۆگ، نەتەوە یەکگرتووەکان ئامادەیی هەموو هاوکارییەک دەردەبڕێت هەردولا.\n- هێزی پێشمەرگەی کوردستان، لە بەرەنگارییەکانی ئەمڕۆدا، وێڕای تێکشکاندنی سێ تانک و پێنج هەمڤی و باجەڕێک، تانکێکی ئەبرامزی ئەمەریکیشی لە میحوەری زوممار – رەبیعە تەقاندەوە، کە هێزەکانی حەشدی شەعبی بۆ هێرشکردنە سەر پێشمەرگە بەکاریدەهێنن.\n- ئێوارەی ئەمڕۆ پێنجشەممە بەشێوەیەکی کاتی شەڕ لەنێوان پێشمەرگە و هێزە عێراقییەکان لە زوممار ڕاگیراو هێزەکانی دەستوەردانی خێرای سەر بە وەزارەتی ناوخۆی عێراقیش دەڵێت بە ئاسانی بەرەو خاڵی سنوری فیشخابور لەپێشڕەویداین.\n- ئەنجومەنی ئاسایشی نێودەوڵەتی رایدەگەیەنێت نیگرانن لە رووبەڕووبوونەوە چەکدارییەکانی نێوان هێزەکانی پێشمەرگە و هێزە عێراقییەکان.\n- گوتەبێژی وەزارەتی دەرەوەی ئەمەریکا رایدەگەیەنێت، ئەبو مەهدی موهەندیسئەبو مەهدی موهەندیس، سەرکردەی باڵای حەشدی شەعبی، تیرۆریستە.\n1. 👁 ئەبو مەهدی موهەنديس\n2. 👁 حەسەن خالید\n3. 👁 حەیدەر عەبادی\n1. 👁 رودی ساڵح عەمو\n2. 👁 سەباح ئیبراهیم گوللی\n3. 👁 عومەر محەمەد خالید بوسەلی\n4. 👁 مجيد حسكة\n5. 👁 وەحید باکوزی\n1. 👁 واشنتۆن پۆست: دوای رووخانی دەوڵەتی ئیسلامی ئەمریکا دەستبەرداری کوردی سوریا دەبێت؟\n1. 👁 ئەنجومەنی ئاسایشی هەرێمی کوردستان: دەبووایە کۆمەڵگەی نێودەوڵەتی هەڵسوکەوتەکانی عێراق ئیدانە بکات\n2. 👁 سوپای تورک لە وان 16 کوژراو و برینداری دا\n1. 👁 لە 9 مانگی 2017دا 52 هەزار کەس سەردانی شاخی نەمرودیان کردووە\nتەرمی سنور عومەریان بەخاک سپارد\n- لە شاری ئامەدی باکووری کوردستان شەڕ لەنێوان یەکەکانی پۆلیسی تورک و چەکدارانی داعش دروستبووە و بەپێی ئاژانسەکان تاکو ئێستا 7 چەکداری داعش کوژراون و 3 چەکداریش بەدیل گیراون.\n- دوای 24 ڕۆژ لە تیرۆرکردنی سەرلەبەیانی ئەمڕۆ شارەوانی شاری سلێمانی بەنهێنی و بێئاگاداری ڕێکخراوەکانی ژنان تەرمی سنور عومەریان بەخاک سپارد.\n- لەسەر داوای پەرلەمانی ئەورووپا وەفدێکی باڵای پێشمەرگە لەگەڵ لیژنەی دەرەوەی پەرلەمانی ئەورووپادا کۆ دەبێتەوە، کۆبوونەوەکەیش وەک گوشارێک دەبێ بۆ ئەوەی وڵاتانی ئەندام لە یەکێتیی ئەوروپا زیاتر کۆمەک و چەک پێشکەشی پێشمەرگە بکەن.\n- دەستەی مامۆستایانی زانکۆی سلێمانی رایدەگەیەنێت، پتر لە 150 مامۆستای سکوڵە جیاجیاکانی زانکۆی سلێمانی لە هۆڵی راپەڕینی زانکۆ کۆبوونەوە و بە تێکڕای دەنگ بڕیاریاندا، بایکۆتکردنی هۆڵەکانی خوێندن بەردەوام بێت.\n1. 👁 لە هەولێر و دهۆک و سلێمانی خۆپیشاندان دەکەین\n2. 👁 مەکتەبی سیاسی پارتی دیموکراتی کوردستان رەتیکردەوە، داوای لە هیچ کەس و لایەنێک کردبێت نێوانگیری نێوان پارتی و گۆڕان بکات\n- دادگای تێهەڵچوونەوەی کەرکوک-گەرمیان، بریاری لەسێدارەدانی بۆ تاوانبار به کوشتنی (کاوە گەرمیانی) دەرکرد.\n- وتەبێژی میحوەری گەرمەسێر رایدەگەیەنێت، شەوی رابردوو کاتژمێر 9:30 خولەک لەسەر رێگای نێوان پەلکانە – خانەقین، بۆمبێکی چێنراو بە ئۆتۆمبێلێکی هێزەکانی پێشمەرگەدا تەقیوەتەوەو پێشمەرگەیەک شەهید بووە، پێشمەرگەیەکی تریش کە بۆ هاوکاری چووبوو بەهانایەوە ئەویشی شەهیدبووە.\n1. 👁 نیهات چاپراک\n1. 👁 هەکار سەعید حەسەن، ناسراو بە مانی جودی\n1. 👁 ئاماری شەڕی 40 رۆژەی کۆبانێ\n2. 👁 لەهەولێر رێژەی گیان لەدەستدانی کرێکاران کەمی کردووە\n3. 👁 هەڵەبجە ساڵانە 20 هەزار تەن بەرهەمی هەناری هەیە\n4. 👁 وەزارەتی بازرگانی هەرێم: 730 هەزار تەن گەنمی خەزن کراو هەیە\nیەکێتی مامۆستایانی کوردستان کۆنفڕانسی ئاسایی خۆی ئەنجامدا\n- بە بەشداری 236 ئەندام یەکێتی مامۆستایانی کوردستان کۆنفڕانسی ئاسایی خۆی لە هۆڵی میدیا لە شاری هەولێر ئەنجامدا.\n- لە سلێمانی تەقە لە شاسوار عەبدولواحید بەڕێوەبەری کۆمپانیای نالیا کرا و بەهۆیەوە قاجێکی بریندار بوو.\n- لە گەڕەکی ئازادی ناوشاری هەولێر دوو تانکەری پڕ لە بەنزین و ئۆتۆمبیلێکی بچوک لە ناوچەیەکی نیشتەجێبووندا سوتان و دووای دوو کاتژمێر ئاگرەکە کۆنترۆڵکرا.\n1. 👁 Arjîn zîlan) Raziya şubayî)\n2. 👁 رەزییە شوبەی (ئارژین زیلان)\n1. 👁 با بەتەواوی تواناوە بەرامبەر بەهەوڵی کۆنەپەرستان بۆ سەپاندنی سەوابتی ئیسلامی و زاڵکردنی فەزای کۆنەپەرستی بەسەر کۆمەڵگادا، راوەستین!\n1. 👁 ئاپۆ\n1. 👁 عەبدوڵقادر مەعروف بەرزنجی و یادی چوار ساڵەی ماڵئاوایی\n1. 👁 سیپە\n- کوژرانی 2 شۆفێری کوردی باکوور لە ناوچەی فایدەی موسڵ لەلایەن تیرۆریستە عەرەبەکانەوە.\n- بەپێی راپۆرتێکی پەیامنێرانی بێسنوور داگیرکەرانی ئێران و سووریا یەکێکن لە خراپترین وڵاتەکانی جیهان لە بواری ئازادیی رۆژنامەنووسیدا.\n- دادگای مافی ئەوروپا سەرلەنوێ داگیرکەری تورکیی بە پێشێلکردنی مافی مرۆڤ تاوانبارکرد.\n- خوێندکارانی شاری کەرکوک خۆپیشاندانێکیان سازدا بۆئەوەی خوێندن لە کەرکوکدا بکرێتە کوردی.\n1. 👁 محەمەد سەعید بلو\n- چوونی جەلال تاڵەبانی بۆ ئامریکا بۆ بەشداریکردنی لە کۆنگرەی ئۆپۆزیسیۆنی ئێڕاقی لە کۆتایی ئەم مانگەدا.\n1. 👁 کەنعان قەرە حەسەنۆ\n1. 👁 جەمال ئەحمەد حەمەخان\n1. 👁 سەرمەد عەلی غەزعەل\n- شەهیدبوونی ئەحمەد تاهیر حەسەنئەحمەد تاهیر حەسەن (ئەحمەد بچکۆل) لە نەبەردێکدا لە چەمچەماڵچەمچەماڵ.\n1. 👁 ئەحمەد تاهیر حەسەن (ئەحمەد بچکۆل)\n1. 👁 الدكتور شفان\n1. 👁 راجی\n1. 👁 مۆڵەتی گۆڤاری هاوار\n- ریچ گەیشتە هەولێر.\n- روودانی شەرێک لە نێوان ئێران و عوسمانیدا، لە ناوچەی لەیلانی نێزیک کەرکوک، کە لە ئەنجامدا تورکەکان شکان.


تۆڕی نۆرۆنیی دوانە: ژیریی دەستکرد دەتوانێت وەک مرۆڤ وێنا بکات، دەنگ و وێنەی کەسانێک دروست بکات کە بوونیان نییە. | ڕێکخراوەی زانستی فەرهەنگیی هۆژان\nخەرمانان ۷, ۲۷۱۸ Hojan ئەندازیاری و تەکنۆلۆژی, زانیاری, هەواڵ و زانیاری 0\nتۆڕی نۆرۆنیی دوانە: ژیریی دەستکرد دەتوانێت وەک مرۆڤ وێنا بکات، دەنگ و وێنەی کەسانێک دروست بکات کە بوونیان نییە.\nژیریی دەستکرد لە ناسینەوەی شتەکاندا زۆر پێش کەوتووە: یەک ملیۆن وێنەی بدەرێ، دەتوانێت پێت بڵێت لە کام وێنەدا کەسێک خەریکی پەڕینەوە لە شەقامە. بەڵام ژیریی دەستکرد بۆخۆی ناتوانێت وێنەی کەسێک بەرهەم بهێنیت کە لە شەقام تێدەپەڕێت. ئەگەر بتوانێت وێنەی لەو شێوەیە بەرهەم بێنێت ئەو دەم ئۆتۆمبیلێکی خۆئاژۆ بەبێ ئەوەی پێویست بێت لەسەر شەقام ڕابێت، دەتوانێت بەو وێنانەی کە بەرهەمیان دەهێنێت خۆی ڕابهێنێت.\nکێشەکە ئەوەیە کە دروستکردنی شتێکی تەواو نوێ پێویستی بە وێناکردنە، هەر بەم هۆیەشە کە تا ئێستا ژیریی دەستکرد لەم بوارەوە کێشەی هەیە.\nچارەسەری ئەم کێشەیە یەکەم جار لە تێزی دوکتورای ئیان گودفیلەو لە زانکۆی مۆنتریال ڕووی دا. چارەسەکە بە تۆڕی دژبەرانەی بەرهەمهێنەر ناسراوە کە لە دوو تۆڕی نۆرۆنی پێکدێت. تۆڕی نۆرۆنی ئامانجیەتی کە لاسایی مێشکی مرۆڤ بکاتەوە لە فێربوون و ناسینەوەی شتەکاندا. لەم ڕێبازەدا پێشنیار کرا دوو تۆڕی نۆرۆنی لە هەمبەر یەکتر دانرێن وەک ئەوەی کە یاری مشک و پشیلە بکەن.\nهەردوو تۆڕە نۆرۆنییەکە بە یەک دراوە ڕادێن، یەکەمیان بە بەرهەمهێنەر دەناسرێت کارەکەی ئەوەیە کە بە هەندێک جیاوازی لەو وێنانەی کە وەریگرتوون وێنەی دیکە دروست بکات، بۆ وێنە مرۆڤێک ساز بکات کە لە شەقامەوە تێدەپەڕێت و باڵێک یان قاچێکی زیادەی هەیە. تۆڕەکەی تر کە بە جیاکەرەوە دەناسرێت ئەرکی ئەوەیە دەستنیشانی بکات کە وێنەیەک لە هەمان جۆری ئەو وێنانەیە کە پێشتر دیتوونی یان ئەوەی کە لەلایەن بەرهەمهێنەرەو دروست کراوە؟\nبە تێپەڕبوونی کات بەرهەمهێنەر ئەوەندە باش فێری دروستکردنی وێنەکان دەبێت کە جیاکەرەوە ناتوانێت دەستنیشانی بکات کە وێنەکان لە لایەن بەرهەمهێنەرەو ساز کراون یان وێنەی ڕاستەقینەن.\nئەم داهێنانە بووە یەکێک لە هیوابەخشترین داهێنانەکان لە بواری ژیریی دەستکرد لە دەیەی ڕابردوودا، ئەوەش توانایی ئەوە بە ماشینەکان دەدات کە شتگەلێک بەرهەم بهێنن کە تەنانەت بتوانن مرۆڤەکانی پێ بخەڵەتێنن.\nتۆڕی دژبەرانەی بەرهەمهێن، بۆ بەرهەمهێنانی دەنگ و وێنە کەڵکی لێ وەرگیراوە. لە نموونەیەکی ئاڵۆزدا، توێژەران لە Nvidia تۆڕەکەیان بە وێنەی کەسانی ناسراو ڕاهێنا و دواتر هەوڵیان دا کە وێنەی سەدان کەس بەرهەم بهێنن کە تەنانەت بوونیشیان نییە. لە توێژینەوەیەکی دیکەدا، توانییان تابلۆی کێشراوە بەرهەم بهێنن کە هاوشێوەی کارەکانی ڤان کۆخ بێت. لەمەش زیاتر، تۆڕی دژبەرانەی بەرهەمهێنەر دەتوانیت وێنەکان بە شێوەی جیاواز وێنا بکاتەوە، وا بکات کە شوێنێکی هەتاو وەک بەفر دەر بکەوێت یان ئەسپەکان بکاتە کەری کێوی.\nتۆڕە دژبەرەکان هەمیشە بەو شێوەیە بێکێشە نین: لەوانەیە ئەم تۆڕانە پاسکیلێک بە شاخەکانی پێشەوەی، بە هەڵە وەک دەموچاوی مرۆڤ و برۆکانی بناسنەوە! بەڵام چونکە وێنەکان و دەنگەکان زۆربەی کات زۆر لە ڕاستەقینە دەچن، هەندێک لە پسپۆڕان پێیان وایە کە ئەم تۆڕانە تەنانەت دەتوانن لە پێکهاتەی پشتەوەی ئەو شتەی دەیبنن یان دەیبیستن، تێبگەن. ئەمەش واتای ئەوەیە کە ژیریی دەستکرد دەبێتە خاونی توانایی وێناکردن. تواناییەکی سەربەخۆ بۆ تێگەیشتن لە جیهان!\nGenerative adverbial network تۆڕی دژبەرانەی بەرهەمهێن


ئەنجامنامەی پازدەهەمین کۆنگرەی جڤاتی گشتی کەنەکە\nپانزەهەمین جڤاتی گشتی کەنەکە لە رۆژانی ٢٥، ٢٦ و ٢٧ ی خەرمانان ٢٠١٥ لە برۆکسلی پایتەختی بەلجیکا بەسترا، بە بەشداری زیاتر له ٢٠٠ ئەندام و ژماره‌یه‌کی زۆر له پارت رێکخراو و ده‌زگای سیاسی و مه‌ده‌نی له هه‌رچوارپارچه‌ی کوردستان و تاراوگه پێکهێنا. له کارنامەی کۆبوونەوەکەدا، بارودۆخی سیاسی و پێشھاتە ھەنوکەییەکانی کوردستان، رۆژھەڵاتی ناوەڕاست و جیھان بە بەرفراوانی وتوووێژیان لەسەر کرا. پەیامی به‌شێکی زۆر پارتی سیاسی و، رێکخراوە سڤیله‌کانی کوردستان و تاراوگە پێشکه‌ش کران.\nلە ئه‌نجامی گفتوگۆ و وتووێژەکاندا ئەم خاڵانەی خوارەوە وەک پێشنیار راسپاردە و داواکاری خرانە روو:\n1. کەنەکە وه‌ک ده‌زگاو چه‌ترێکی نه‌ته‌وه‌یی و نیشتمانی به‌رده‌وامیی و به‌هێزکردنی خۆی به ئه‌رکێکی پێویست ده‌زانێ.\n2. کەنەکە ، پشتگیری دەستکەوتەکانی گەلەکەمان لە ھەموو بەشەکانی کوردستان دەکات و ھەر دەستکەوتێک لە ھەر بەشێکدا بە سەرکەوتن بۆ ھەموو کوردستان دەزانێ. بۆیە داوا ھەموو پارت و رێکخستنەکانی کوردستان دەکات، کە رۆڵی ئەرێنی ببینن لە پشتگیریکردن و پاراستنیان.\n3. کەنەکە داوادەکا کە ئاشتی و دیموکراسی لە بەکوری کوردستان دەستەبەربکرێت. بۆ سەرکەوتنی چارەسەریش پێویستە بەڕێز عەبدوڵا ئۆجەلان ئازاد بکرێت.\n4. کەنەکە پشتگیریی لە بانگاشەو دامەزراندنی خۆبەڕیوەبەری دیموکراسی لە باکوری کوردستان دەکات. هەروەها پشتگیریی لە دەسکەوتە کلتوری و سیاسیەکانی خۆبەڕیوەبەریەکانی هەرێمەکانی تر ئەکات. داوا لە ھەموو رێکخراوە سیاسیەکانی کوردستان دەکات کە پشتگیری بکەن. هەروەها بۆ بەدیهاتنی ئاشتی و دیموکراسی لە تورکیا، کەنەکە داوا لەگەلی کوردستان و هێزە دیموکراتەکان دەکات لە هەڵبژارنەکانی مانگی نۆڤەمبەری داهاتوودا پشتگیری هەدەپە بکەن. سەرکەوتنی هەدەپە ئاشتی و دیموکراسیەکی رادیکاڵ مسۆگەر دەکات.\n5. کەنەکە پشتگیریی خۆبەڕیوەبەری دیموکراتک لە رۆژاوای کوردستان دەکات. داوا لە هەموو پارت و رێکخستنەکان دەکات کە هاوکاری بکەن. ناکۆکیە ناوخۆییەکانیان بە دیالۆگ چارەسەر بکەن.\n6. کەنەکە کێشەی کۆچبەریی لە سەرانسەری وڵات بە مەترسیەکەی گەورە دەزانێ. بە تایبەتی لە باشوورو رۆژاوای کوردستان. بۆیە داوا لە حکومەتی هەرێمی کوردستان دەکات بۆ چارەسەری ئەو پرسە کاری جدی و لێکۆڵینەوەی زانستی و مەیدانی بکرێت. داوا لە هەموو رێکخراوە کوردستانیەکان دەکات لە دژی کۆچبەری هەڵوێست بگرن.\n7. کەنەکە سیاسەتی رژێمی کۆماری ئیسلامی ئێران لە دژی گەلی کورد لە رۆژهەڵاتی کوردستان و گەلانی تری ئێران مەحکوم دەکات و سیاسەتی نامرۆڤانەی زیندانیکردن، ئەشکەنجەدان و لە سێدارەدانی ئازادیخوازو چالاکوانانی سیاسی و سڤیل و کاسبکارانی بژێوی شەرمەزار دەکات. گەلی کوردستان لەو بەشەدا بۆ چارەسەری و بەدیهێنانی مافی چارەیخۆنووسین خەباتێکی بێوچان بەڕیوەدەبات. هەروەها کەنەکە داوا لە رژێمی کۆماری ئیسلامی ئێران دەکات کە لەسەرانسەری ئێران رۆژهەڵاتی کوردستان رێ بە بەکارهێنانی مادە هۆشبەرەکان نەدرێت و رێوشوێنی پێویست بۆ ئەو مەبەستە بگیرێتەبەر.\n8. کەنەکە پشتگیری لە داخوازیەکانی گەلی کوردستان لە خۆراسان دەکات، ئەوان دەیانەوێ هەرێمەکەی خۆیان بەڕیوەببەن و زمان و کلتوری خۆیان بپارێزن.\n9. کەنەکە کوشتن و زوڵم و زۆری لەسەر ژنان، وەکو کوشتن و ئەتککردی مرۆڤایەتی دەبینێت. ھەموو تاوانێک بەرامبەر بە ژنان شەرمەزار دەکات. داوا لە ھەموو پارت و رێکخراوە سیاسی و سڤیل و کۆمەڵایەتیەکان دەکات کە لە دژی ئەو تاوانکاریانە ھەڵوێست وەرگرن و خەباتێکی بێ وچان بکەن.\n10. داهاتوو له ده‌ستی گه‌نجاندایه. گه‌نج پاشه‌رۆژی گه‌لن. که‌نه‌که له ئاوه‌دانکردنه‌وه‌ی کۆمه‌ڵگه‌یه‌کی نوێدا رۆڵیکی مه‌زن ده‌داته گه‌نجانی کوردستان و تاراوگه. له‌به‌رئه‌وه داوا له هه‌موو ده‌زگاو دامه‌زراوه‌کانی کوردستان ده‌کا که سه‌رنجی تواناکانی گه‌نجان بده‌ن و لێیان به خاوه‌ن ده‌رکه‌ون.\n11. کەنەکە داوا لەگەلی کوردستان دەکا بە بەرپرسیارێتیەوە زمان و کلتورو کەلەپوری کوردی بپارێزرێت. هەروەها پشتگیری هەڵمەتی بایکۆتکردنی خوێندنگا تورکیەکانی دەوڵەتی تورکیا لە باکوری کوردستان دەکات. بۆ بەدەستهێنانی مافی خوێندن بە زمانی زگماکی لە هەر بەشێکی کوردستان خەبات دەکات.\n12. کەنەکە پشتیوانی بڕیاری کانتۆنەکانی رۆژاوا سەبارەت بە خوێندن بە زمانی کوردی و زمانەکانی تری هەرێمەکە دەکا. کەنەکە کە پێوستی دەزانێ کە رێگری لە پلانی هەندێ دەولەت بکرێت کە دەخوازن لە هەرێمی کوردستان پەرە بە زمانی تری دەرەوەی زمانی کوردی بدەن و پرۆسەی ئاسیمیلەبوون (تواندنەوە) درێژە پێبدەن.\n13. کەنەکە ، رۆڵی میدیا و دەزگا راگەیاندنەکانی کوردستان بە گرنگ دەزانێت، بۆیە ھەر دەستدرێژی و پێشێلکاریەک لە بەرامبەری قبوڵ ناکات و داوا لە ھەموو میدیاکار و دەزگاکانی راگەیاندن لە کوردستان دەکات، کە رۆڵی ئەرێنی خۆیان ببینن و ئەرکە نەتەوەیی و نیشتیمانیەکانی خۆیان بە جێبگەیێنن.\n14. کەنەکە داوا لە هەموو پارت و رێکخراوە کوردستانیەکان دەکا کە بەرژەوەندی باڵای نەتەوەیی و نیشتمانی کوردستان لەبەرچاو بگرن. بەرژەوەندی تەسکی حزبایەتی نەخەنە پێش بەرژەوەندی نەتەوەیی و نیشتمانی.\n15. کەنەکە دەخوازێ گرنگی بە جیھانی رەوەندی کوردی بدرێت. لە ئەکتیڤکردن و رۆڵبینینی ئەرکە نەتەوەیی و نیشتیمانیەکانیان. پێویسته تێکۆشان بۆ پێشخستنی دۆزی گەلی کورد و کوردستان لە بواری دیپلۆماسی و دۆستایەتی گەلاندا پەرەپێبدرێ.\n16. کەنەکە ، داوای پاراستنی مافە رەواکانی ھەموو نەتەوەکانی تری کوردستان ده‌کات. هه‌روه‌ها پێویسته خه‌ڵکی ئاسوری- سریانی- کلدانی نیشته‌جێی کوردستان، وه‌ک هاوبه‌شی کوردستان سه‌یر بکرێن. هەروەها کەنەکە هێرش بۆ سه‌ر ئاسوری و کلدانیەکانی موسڵ و ناوچەکانی تر شەمەرزار دەکات و پشتگیریی و هاوکاری خۆی بۆ ئەوان ئاشکرا دەکا.\n17. کەنەکە ، بە توندی کوشتار و زۆڵم و زۆری لە سەر ئێزدیەکان شەرمەزار دەکات. بانگی گەلی کوردستان، هه‌موو پارت رێکخراوی سڤیل، ھەروەھا ھەردوو دەسەڵاتی باشور و رۆژاوای کوردستان دەکات کە ھاوکاری ھەمەچەشنە و پارێزگاریەکی جیدی کۆمەڵگای ئێزیدیەکان بکه‌ن، ماف و داواکاریە رەسەنەکانیان بپارێزن. کەنەکە داوا لە ناوەندە نێودەولەتیەکانی وەک یەکێتی ئەوروپاو نەتەوە یەکگرتووەکان دەکا کە کۆمەڵکوژیی یەزیدیەکان وەک جینۆساید بناسن. هەروەها بۆ رزگارکردنی ژن ە منالە یەزیدیە دیلەکانی لای داعس هانگاوی جدی بنێن.\n18. کەنەکە سیاسه‌تی هه‌ڵاوێردن چه‌وساندنه‌وه‌ی خه‌ڵکی ئێمه‌ی یارسان له لایه‌ن رژێمی ئێرانه‌وه ئیدانه ده‌کات. هه‌روه‌ها داوا له هه‌موو هێزه کوردستانیه‌کان ده‌کا که به جدی پشتیوانی خه‌ڵکی یارسان بکه‌ن.\n19. کەنەکە ئه‌و سیاسه‌تی جیاوازی و هه‌ڵاوێردنانه‌ی که به تایبه‌تی له‌سه‌رده‌می حوکمی ئاکه‌په‌دا دژ به خه‌ڵکی ئێمه‌ی عه‌له‌وی په‌ێڕه‌و ده‌کرێن شه‌رمه‌زار ده‌کا. داوا له هه‌موو هێزه کوردستانیه‌کان ده‌کا که زیاتر به‌ده‌نگ عه‌له‌ویه‌کانی کوردستانه‌وه بێن و پشتگیریان بکه‌ن.\n20. کەنەکە بە توندی تێکدان و خاپورکردنی شوێنەوارە مێژوویەکان لە لایەن هێزە توندڕەوەکانەوە شەرمەزار دەکا. ئەو شوێنەوارانە بەهاو مڵکی مرۆڤایەتین. بۆیە داوا لە رای گشتی جیهانی دەکا لەو بارەیەوە دەنگ هەڵبڕن.\nهەروەها ئەنجامی هەڵبژاردنی هاوسەرۆکی ئەندامانی کەنەکە بەم شێوەیە بوون:\n1. نیلوفەر کۆچ\n2. رێبوار رەشید\nئەندامانی کۆنسەی بەڕێوەبەری کەنەکە\n1. عەبدولکەریم عومەر\n2. ئادەم ئوزون\n3. بەهزاد پیرموسا\n4. دڵشا عوسمان\n5. ژاڵانە نەقشبەندی\n6. کامەران بەرواری\n7. نوعمان ئوگور\n8. پەروین عەزیز سەعید\n9. رەفیق غەفور\n10. شەهلا حەفید\n11. سونگوڵ کارەبولوت\n12. تاهیر کەمالیزادە\n13. یەڵماز گونەی\n14. زەینەب موراد فەیلی\n15. زوبێر ئایدار\nئەندامی یەدەکی کەنەکە\n1. مەدەنی فەرحۆ\n2. فاروق جەمیل\n3. رودی مەلەک\nپارت و رێکخستنی سیاسی ئەندامی کەنەکەش بەم شێوەیەن:\n1. پارت دیموکراتی بەیت نەهرەین\n2. بزووتنەوەی دیموکراتی گەلی کوردستان\n3. بزووتنەوەی دیموکراتیکی یارسان\n4. جڤاکا ئیسلامیا کوردستان\n5. دەستەی نیشتمانی عەرەبی ( الهیئه الوگنیه العربیه )، رۆژاوا\n6. پارتی دیموکراتی کوردی سوری- الپارتی\n7. فیدراسیۆنی عەلەویەکانی کوردستان\n8. فیدراسیۆنی یەزیدیەکانی کوردستان\n9. هاوبەندی یەزیدیەکانی سوریا، رۆژاوا\n10. حزبی شیوعی کوردستان\n11. حزبی ئایندەی کوردستان\n12. کۆنگرەی جڤاکی دیموکراتی کورد- ئەوروپا\n13. کۆما جڤاکێن کوردستان، کەجەکە\n14. کۆما ژنێن کوردستانێ\n15. کۆمەلەی ئیسلامی کوردستان\n16. کۆنگرەی گەلی میزۆپۆتامیا( کۆنگرەی کۆمەڵەی بەین نەهرەین)\n17. کۆنگرەی یەزیدیەکانی روسیا\n18. ئۆتۆنۆمی فیدراڵی کوردەکانی روسیا\n19. پارتی دیموکراتی کورد- سوریا\n20. پارتی دیموکراتی کوردستانی سوریا\n21. پارتی پارێزگارانی کوردستان\n22. پارتی سەوزی کوردستان\n23. پارتی سۆسیالیستی دیموکراتی کوردستان\n24. پارتی زەحمەتکێسانی کوردستان\n25. پارتی چەپی دیموکراتی کوردی سوریا\n26. پارتی چەپی کورد لە سوریا\n27. پارتی گۆڕینی دیموکراتی میزۆپۆتامیا\n28. پارتی کەسکی کوردستان-رۆژاوا\n29. پارتی کۆمۆنیستی کورد-سوریا\n30.پارتی کۆمۆنیستی کوردستان-ک.ک.پ\n31. پارتی لیبراڵی کوردستان- رۆژاوا\n32. پارتی رزگاری کوردستان\n33. پارتی یەکێتی نیشتمانی ئازادی کوردستان-رۆژاوا\n34. پارتی ئیسلامیی کوردستان\n35. پارتی ژیانی ئازادی کوردستان-پژاک\n36. پارتی یەکێتی دیموکراتیک- پەیەدە\n37. سازمانی خەڵکی کرمانجی باکوری خۆراسان\n38. تەڤگەری یەزیدیەکانی کوردستان\n39. تەڤگەری ئازادیی کۆمەڵگەی کوردستان\n40. تەڤگەری چاکسازی-سوریا\n41. تەڤگەری ژنی کورد لە ئەوروپا\n42. تەڤگەری نوژەنی کوردستان- رۆژاوا\n43. یەکێتی نەتەوەیی رێکخستنەکانی کوردستان لە وڵات\n44. یەکێتی نەتەوەیی دیموکراتیکی کوردستان\nچاودێرو میوانەکانی پازدەهەمین جڤاتی کەنەکە ئەمانە بوون:\n1. بزووتنەوەی گۆڕان\n2. کۆمەڵەی زەحمەتکێشانی کوردستان\n3. یاکگرتووی ئیسلامی کوردستان\n4. یەکێتی نیشتمانی کوردستان\n5. پارتی یەکێتی کوردی سوریا - الوحده\n6. پارتی سەربەخۆیی کوردستان\nئینستیتوت و رێکخراوی مەدەنی ئەندامی کەنەکە\n1. ئاتەشگەی زەردەشتیان – سوید\n2. رێکخراوی ئاسودە. دژی توندوتیژی دژ بە ژنان\n3. کۆردیناسیۆنی ناوەندی جڤاکی دیموکراتەکانی کورد – فەرەنسا\n4. چاودێری کوردۆساید – چاک\n5. چاودێری کوردۆساید- چاک، رۆژاوا\n6. ئەنجومەنی ژنانی هەڵەبجە\n7. ئینستیتوتی کورد – ئەڵمانیا\n8. ئینستیتوتی کورد – برۆکسل\n9. ئینستیتوتی کورد – ستۆکهۆڵم\n10. فیدراسیۆنی زیندانیانی سیاسی\n11. کۆمەڵەی گەیاندن – هەولێر\n12. کۆمیتەی کوردستان لە ئەرمەنستان\n13. کۆمیتەی بڵمندی سوببی – کەرکوک\n14. مەجلیسی گەل – مەخمور\n15. مەجلیسی ژنانی یەزیدی\n16. مەجلیسی شەنگاڵ لە دیسپۆرا\n17. کۆردیناسیۆنی ناوەندی جڤاکی دیمەکراتانی کورد – ئەڵمانیا\n18. ناوەندی پەروەردەی کوردو ئەمەریکا – باشوور\n19 . ناوەندی پەروەدەی مارگرێت – سلێمانی\n20. پلاتفۆڕمی هەورامان\n21. رێکخراوی ئازەرمیهر\n22. رێکخراوی رزگاربوانی چەکی کیمیایی – هەڵەبجە\n23. رێکخراوی نوێ – باشوور\n24. تەڤگەری گەشەدان و پێشخستن – باشوور\n25. رایەڵەی پەیامنێرانی لێکۆڵینەوەی رۆژنامەگەری = ئێراق\n26. یەکێتی رێکخستنەکانی کورد لە ئۆکرانیا\n27. یەکێتی ماڵباتی کورد – یەکماڵ، ئەڵمانیا\n28. یەکێتی مامۆستایانی کوردستان


کوردیپێدیا - روونکردنەوەیەک لەلایەن دەستەی بەڕێوەبەریی ئاژانسی ڕۆژنیوز، سەبارەت بە چەند ئەکاونتێکی فەیک لەسەر تۆڕە کۆمەڵایەتییەکان\n📝 روونکردنەوەیەک لەلایەن دەستەی بەڕێوەبەریی ئاژانسی ڕۆژنیوز، سەبارەت بە چەند ئەکاونتێکی فەیک لەسەر تۆڕە کۆمەڵایەتییەکان | پۆل: بەڵگەنامەکان | زمانی بابەت: 🏳 کوردیی ناوەڕاست\nروونکردنەوەیەک لەلایەن دەستەی بەڕێوەبەریی ئاژانسی ڕۆژنیوز، سەبارەت بە چەند ئەکاونتێکی فەیک لەسەر تۆڕ\nماوەیەکە لەلایەن کەسانی نەناسراوەوە چەند پەیج و ئەکاونتێک لە تۆڕی کۆمەڵایەتی فەیسبووک، بە ناو و لۆگۆی ڕۆژنیوزەوە دانراوە، جێگای نیگەرانییە، کە زۆر نابەرپرسیارانە و دوور لە پێوانە ئەخلاقییەکان هێرشە دەکەنە سەر کەسایەتییەکان، لایەنە سیاسیی و حکومییەکانی هەرێمی کوردستان.\nلێرەوە ڕایدەگەیەنین، کە ڕۆژنیوز جگە لە تەنها پەیجێکی فەیسبووک، کە لە خوارەوە دانراوە، بەرپرس نییە لەهیچ پەیجێکی دیکە و ئەو شێوازە کارکردنەوە بەتوندی ڕەتدەکاتەوە، بەڵکو بەپێی یاسا ناوخۆیی و نێودەوڵەتییەکانی تایبەت بە ڕاگەیاندن، بە دروشمی خستنەڕووی ڕاستییەکان ئەرکی ئێمەیە، درێژە بە کاری خۆی دەدات.\nدەستەی بەڕێوەبەریی ئاژانسی ڕۆژنیوز\n➕ ئەم بابەتە لەلایەن: (نالیا ئیبراهیم)ەوە لە: Jan 15 2019 1:32PM تۆمارکراوە\n🗄 سەرچاوەکان 17,434